Khairuddin umum keluar PAS

KUALA LUMPUR, 11 Syaaban 1443H, Isnin – Ahli Parlimen Kuala Nerus, Datuk Dr Mohd Khairuddin Aman Razali mengumumkan berhenti daripada menjadi ahli PAS berkuat kuasa hari ini.

Bekas Setiausaha Majlis Syura PAS itu berkata, keputusan telah dimaklumkan kepada Setiausaha Agung parti, Datuk Seri Takiyuddin Hassan ketika bertemu di bangunan Parlimen jam 2.30 petang.

“Merujuk kepada Perlembagaan PAS Fasal 15 (1)(a) Keberhentian Ahli dengan permintaan sendiri dan (2) seseorang ahli bolehlah memaklumkan keberhentiannya daripada menjadi ahli dengan bersurat kepada Setiausaha Agung.

“Maka saya pemegang nombor keahlian PAS 313899 memohon untuk berhenti daripada menjadi ahli PAS.

“Saya ingin mengucapkan terima kasih kepada PAS atas peluang menjadi ahli sejak 1989 selama 33 tahun dan seterusnya menjawat pelbagai jawatan kepimpinan sejak 1999 daripada AJK, pimpinan negeri, Dewan Ulama Negeri dan Pusat, Jawatankuasa Kerja PAS Pusat dan Majlis Syura Ulama dengan jawatan tertinggi dan terakhir sebagai Setiausaha Majlis Syura Ulama sehingga 2022,” katanya pada sidang akhbar di bangunan Parlimen, hari ini.


Johor kekal larangan jual vape

JOHOR BAHRU, 13 Ramadan 1444H, Selasa – Kerajaan Johor mengekalkan larangan penjualan vape di negeri itu sebagaimana yang telah diputuskan sejak 1 Januari 2016, menurut Pengerusi Jawatankuasa Perumahan dan Kerajaan Tempatan negeri, Datuk Mohd Jafni Md Shukor.

Beliau berkata, pendirian yang dibuat menerusi Mesyuarat Majlis Kerajaan Negeri sejak tujuh tahun lepas itu kekal meskipun kerajaan pusat telah mewartakan duti eksais bagi cecair atau gel mengandungi nikotin vape mulai Sabtu lepas.

Katanya, kerajaan negeri telah mengenakan syarat bagi permohonan lesen di bawah pihak berkuasa tempatan (PBT) dengan tidak membenarkan penjualan vape di premis perniagaan sejak larangan itu dibuat.

“Kita faham di peringkat pusat sudah ada kebenaran (cukai bagi cecair vape), jadi kita tunggu arahan seterusnya daripada kerajaan Persekutuan.

“Setakat ini, kita tidak mendapat hitam putih dari segi arahan tentang pengharaman vape, tetapi di peringkat kerajaan Johor kita masih menggunakan dasar keputusan (larangan) yang lama pada 2016,” katanya kepada pemberita ketika menyertai Program Singgah Sahur 2023 Kelab Media Johor (KMJ) awal pagi tadi.

Turut hadir Pengerusi Jawatankuasa Kesihatan dan Perpaduan negeri, Ling Tian Soon, Pengerusi Jawatankuasa Pendidikan, Penerangan dan Komunikasi negeri, Norlizah Noh dan Presiden KMJ, Mohamad Fauzi Ishak.

Mohd Jafni berkata demikian ketika diminta mengulas mengenai cukai bagi kandungan nikotin pada kadar 0.40 sen setiap milimeter yang dikenakan kerajaan pada 1 April lepas dan pendirian kerajaan negeri mengenai larangan penjualan vape.

Sementara itu, mengenai operasi bazar Ramadan pula, Mohd Jafni berkata pihaknya meluluskan sebanyak 13,175 tapak bazar Ramadan melibatkan 235 lokasi di bawah pentabdiran PBT Johor tahun ini.

Setakat ini, hanya operasi bazar Ramadan di bawah Majlis Bandaraya Pasir Gudang (MBPG) dan Majlis Perbandaran Batu Pahat (MPBP) kurang mendapat sambutan terutama di lokasi baharu, manakala Majlis Bandaraya Johor Bahru (MBJB) pula melibatkan isu warga asing berniaga secara haram.

“Kita tidak mengeluarkan lesen untuk peniaga warga asing, kecuali dia bekerja dengan orang tempatan dan lesen di bawah nama majikan mereka. Hanya di MBJB sahaja alami isu ini dan tindakan penutupan oleh penguat kuasa telah diambil,” katanya.

Terdahulu, Mohamad Fauzi berkata KMJ mengedarkan 400 pek makanan kepada Polis Diraja Malaysia, Jabatan Bomba dan Penyelamat Malaysia (JBPM), petugas Hospital Sultanah Aminah, pekerja pembersihan SWM Environment serta ahli kelab KMJ bagi penganjuran program tersebut yang memasuki edisi kesembilan.

Beliau berkata, empat lokasi dikunjungi KMJ semasa program tersebut iaitu Sifar Kilometer, HSA, Markas Polis Marin Tampoi serta ibu pejabat JBPM Johor, di sini.- Bernama


Calon SPM, STPM 2021 akan divaksinasi bermula Julai

KUANTAN, 7 Zulkaedah 1442H, Jumaat – Calon Sijil Pelajaran Malaysia (SPM) dan Sijil Tinggi Persekolahan Malaysia (STPM) 2021 akan menerima suntikan vaksin Pfizer-BioNTech bermula bulan depan, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata proses suntikan berkenaan dijangka dilaksanakan di sekolah yang akan dijadikan pusat pemberian vaksin (PPV).

“Kita akan mulakan pemberian vaksin kepada mereka pada Julai sebagai persediaan sebelum mereka kembali ke sekolah kelak,” katanya pada sidang media selepas Mesyuarat Badan Bertindak Program Imunisasi COVID-19 Kebangsaan peringkat Pahang, di sini hari ini.

Turut hadir Menteri Besar Pahang Datuk Seri Wan Rosdy Wan Ismail dan Setiausaha Kerajaan Negeri Pahang Datuk Seri Dr Sallehuddin Ishak.

Semalam, Menteri Kanan Pendidikan Datuk Dr Radzi Jidin dilaporkan berkata cadangan kementerian itu agar murid yang menduduki peperiksaan awam diberi keutamaan untuk divaksinasi telah dipersetujui oleh Jawatankuasa Petugas Khas Imunisasi COVID-19 (CITF).

Radzi berkata ini berikutan Bahagian Regulatori Farmasi Negara (NPRA) telah meluluskan penggunaan vaksin Pfizer-BioNTech untuk golongan berusia 12 tahun ke atas. – Bernama


Muda Malaysia parti baharu Syed Saddiq

PUTRAJAYA, 29 Muharram 1442H, Khamis – Ahli Parlimen Muar, Syed Saddiq Syed Abdul Rahman membuat permohonan pendaftaran parti baharu, yang dikenali sebagai Ikatan Demokratik Malaysia (Muda Malaysia), hari ini.

Syed Saddiq berkata, walaupun dikenali sebagai Muda namun parti itu membuka keahlian kepada semua lapisan masyarakat dan pelbagai kaum.

“Muda akan menjadi parti untuk semua kaum dan agama, yang pemimpinnya akan terdiri daripada individu muda.

“Parti ini mengalu-alukan mereka yang berkongsi ideologi, idealisme, pemahaman dan perjuangan kita,” katanya selepas hadir di Jabatan Pendaftaran Pertubuhan Malaysia (ROS), Putrajaya untuk mengemukakan permohohan pendaftaran parti baharu tersebut.

Mengulas mengenai kelulusan pendaftaran Muda Malaysia, Syed Saddiq berkata, ia terpulang kepada ROS.

Bagaimanapun, beliau mengatakan bahawa beliau akan mengumumkan struktur parti itu tidak lama lagi.

“Struktur organisasi kita akan maklumkan kemudian tetapi kami mempunyai 13 penaja yang terdiri daripada pelbagai latar belakang.

“Ramai yang berminat untuk membawa politik baru ke negara ini, supaya kita tidak lagi terjebak dengan politik lama yang menyukarkan kita untuk maju,” katanya.


Jangan biar politik lemahkan kesatuan ummah

BANGI, 22 Zulkaedah 1441H, Selasa – Umat Islam diingatkan supaya melihat politik hari ini di luar kerangka kepartian tertentu, dengan menjadikan kesatuan ummah sebagai asas dalam membina kekuatan dan kemajuannya.

Penolong Setiausaha Majlis Ulama ISMA (MUIS), Ustaz Ahmad Syamil Mohd Esa berkata, umat Islam perlu membina kekuatan sebenar dan mengabaikan golongan politik yang terus bergaduh.

Beliau berkata, hanya melalui kesatuan antara ummah sahaja akan membawa umat Islam keluar daripada kemelut politik yang tidak berkesudahan.

“Mungkin ada di kalangan kita yang merasakan ia tidak praktikal pada hari ini di mana setiap pihak mempunyai komitmen kepartian yang tersendiri.

“Saya jawab, apa yang berlaku hari ini juga merupakan satu perkara yang tidak praktikal pada suatu masa dahulu di mana pusat kuasa oleh sistem kesultanan yang stabil dan tidak wujud pula pakatan pembangkang rasmi yang siang malam bekerja untuk menjatuhkan kerajaan,” katanya dalam kenyataan, hari ini.

Ustaz Ahmad Syamil berkata, sistem demokrasi hari ini hanyalah alat dalam mengatur sesebuah pemerintahan dan tidak sepatutnya dilihat sebagai sistem dari Tuhan yang suci serta mutlak.

“Sekiranya kita terperangkap dalam permainan ini maka sampai bila-bila kita tidak akan maju kerana kita sentiasa dipergunakan oleh pihak yang berada di luar sistem ini dan membolak-balikkan bagi menjamin kepentingannya.

“Sekiranya kita masih duduk dalam takuk yang lama, kita akan sentiasa dipolitikkan oleh para kapitalis, taikun-taikun yang kaya bagi menjamin kedudukan mereka yang hakikatnya mereka tidak pernah pun berangan nak jadi ahli politik,” katanya.

BACA PENUH TULISAN USTAZ AHMAD SYAMIL DI RUANGAN PENDAPAT ISMAWEB.NET


Saingan tiga penjuru antara PH, BN dan Bebas dalam PRK Pulai, Simpang Jeram

JOHOR BAHRU, 9 Safar 1445H, Sabtu – Pilihan Raya Kecil Parlimen Pulai dan Dewan Undangan Negeri (DUN) Simpang Jeram pada 9 September ini, masing-masing bakal menyaksikan saingan tiga penjuru antara calon Pakatan Harapan (PH), Perikatan Nasional (PN) dan Bebas.

Bagi Parlimen Pulai, calon-calonnya terdiri daripada bekas Speaker Dewan Undangan Negeri Johor, Suhaizan Kaiat dari Pakatan Harapan (PH), Zulkifli Jaafar dari Perikatan Nasional (PN) dan Samsudin Mohamad Fauzi, calon bebas yang akan menggunakan simbol kunci.

Perkara itu diumumkan Pegawai Pengurus Pilihan Raya Parlimen Pulai, Miswan Yunus pada kira-kira jam 10.20 pagi.

Terdahulu, Suhaizan yang diiringi seorang pencadang dan penyokong menyerahkan borang pencalonan pada 9.02 pagi, diikuti Zulkifli dua minit kemudian, manakala Samsudin pada 9.08 pagi.

Di MUAR, tiga calon yang diumumkan layak bertanding ialah calon PH, Nazri Abdul Rahman yang merupakan Timbalan Ketua Amanah Kawasan Bakri, calon PN iaitu Ahli Jawatankuasa PAS Pusat Dr Mohd Mazri Yahya dan calon bebas yang merupakan ahli perniagaan, S.Jeganathan.

Pengumuman itu dibuat Pegawai Pengurus Pilihan Raya N13 Simpang Jeram Jamil Hasni Abdullah pada 10.10 pagi di Pusat Penamaan Calon Dewan Jubli Intan Sultan Ibrahim, Muar di sini hari ini.

Terdahulu, Jamil Hasni memaklumkan, borang pencalonan daripada Dr Mohd Mazri, yang merupakan pakar perunding vaskular dan pakar bedah endovaskular, diterima pada 9.04 pagi, diikuti daripada Nazri, bekas jurutera di Majlis Perbandaran Muar pada 9.08 pagi dan Jeganathan pada 9.18 pagi.

Jeganathan akan menggunakan simbol gajah pada PRK berkenaan.

Berdasarkan daftar pemilih Suruhanjaya Pilihan Raya (SPR) Parlimen Pulai mempunyai 166,653 pemilih dengan 165,799 pengundi biasa; 927 terdiri daripada polis dan pasangan serta pengundi tidak hadir (PTH) luar negara 26 orang.

Kumpulan pengundi terbesar di Parlimen Pulai meliputi lingkungan umur 21 hingga 29 tahun iaitu 21.05 peratus daripada jumlah pengundi atau 35,074, orang; diikuti 34,235 pengundi (20.5 peratus) daripada umur 30 hingga 39 tahun, manakala kategori 40 hingga 49 tahun mencatatkan 32,271 orang (19.3 peratus).

Sementara itu, bagi DUN Simpang Jeram pula melibatkan 40,379 orang pemilih yang terdiri daripada 40,373 orang pengundi biasa dan enam orang pengundi tidak hadir, berada di luar negara.

Kumpulan pengundi terbesar di DUN Simpang Jeram meliputi lingkungan umur 30 hingga 39 tahun iaitu 23.1 peratus daripada jumlah pengundi atau 9,326 orang, diikuti 9,160 pengundi (22.6 peratus) daripada umur 21 hingga 29 tahun, manakala kategori 40 hingga 49 tahun mencatatkan 7,113 orang (17.6 peratus).

SPR menetapkan tempoh berkempen selama 14 hari bermula hari ini sehingga 11.59 pada 8 Sept dengan pengundian awal 5 September dan hari pengundian pada 9 September.

Kedua-dua PRK itu diadakan susulan kematian penyandangnya Allahyarham Datuk Seri Salahuddin Ayub, yang juga Menteri Perdagangan Dalam Negeri dan Kos Sara Hidup, pada 23 Julai lepas.

Timbalan Presiden Amanah itu mempertahankan kedua kerusi berkenaan buat kali kedua selepas memenanginya pada Pilihan Raya Negeri Johor pada Mac tahun lepas dan Pilihan Raya Umum ke-15, November tahun lepas. – Bernama


Palestin kini guna poskod sendiri

RAMALLAH, 26 Jamadilakhir 1442H, Isnin – Palestin mula menggunakan poskod sendiri, sebagai langkah memudahkan penghantaran bungkusan atau surat di wilayah yang dijajah, selain mengiktiraf kedaulatan negara itu.

Sebelum ini, surat antarabangsa yang dihantar ke atau dari Tebing Barat perlu melalui Jordan mahupun negara haram Israel.

Atas sebab itu, surat yang dihantar ke Tebing Barat terpaksa ditapis oleh rejim pengganas Israel – yang mengendalikan kemasukan barang di wilayah dijajah berkenaan.

Semalam, Pihak Berkuasa Palestin (PA) memaklumkan, pihaknya telah meminta Universal Postal Union memberitahu negara-negara anggota bahawa poskod Palestin mula berkuat kuasa.

Projek poskod akan membantu mewujudkan sistem alamat Palestin yang memudahkan mel, dan menjadi komponen penting dari sudut infrastruktur yang memungkinkan sektor awam dan swasta memberikan perkhidmatan dengan cara bergantung pada lokasi geografi.

“Mulai bulan April, barang pos yang tidak mengandungi kod pos Palestin tidak akan diproses.

“Ini adalah mengenai hak Palestin,” kata Menteri Perhubungan Palestin, Ishaq Sidr kepada media semalam.

Ishaq berkata, poskod Palestin juga akan membantu menghentikan tindakan penyitaan penghantaran dari luar negara dan menyekat Israel merampas atau melupuskan barang ke negara itu.

Katanya, enam tan bungkusan telah ditahan di Jordan sejak 2018 dan yakin negara penjajah Israel menjadi punca yang menghalang penghantaran itu.

“Pada tahun 2020, kita mencatatkan lebih 7,000 pelanggaran penghantaran pos di pihak Israel, sama ada membuka bungkusan atau memanggil pemiliknya untuk disiasat,” katanya.-  Agensi


Tujuh ditahan, sindiket kartel projek monopoli 345 tender kerajaan

BANGI, 23 Syaaban 1442H, Isnin – Suruhanjaya Pencegahan Rasuah Malaysia (SPRM) menahan tujuh individu lewat tengah malam semalam bagi membantu siasatan berhubung sindiket kartel projek.

Sindiket kartel projek itu dikatakan telah memonopoli sebanyak 345 tender daripada beberapa kementerian dan agensi kerajaan di seluruh negara dengan nilai projek sebanyak RM3.8 bilion.

Menurut sumber, sindiket itu dipercayai beroperasi sejak tahun 2014 hingga sekarang.

“Ketua sindiket berkenaan mengawal lebih 150 buah syarikat yang digunakan untuk memasuki tender atau sebut harga di kementerian dan agensi yang terbabit.

“Beliau dikatakan mewujudkan 150 syarikat berbeza dengan menggajikan beberapa individu sebagai pengarah syarikat yang mana sebenarnya dimiliki beliau sendiri.

“Tumpuan sindiket ialah terhadap projek penyelenggaraan kemudahan dan projek pembangunan,” katanya seperti dilapor Berita Harian hari ini.

Selain itu, sindiket ini dipercayai mendapat kerjasama ‘orang dalam’ untuk memastikan syarikat-syarikat di bawah ‘kawalannya’ dibenarkan masuk tender atau sebut harga dan memastikan salah satu daripadanya berjaya.

Sumber berkata, modus operandi kartel ialah membayar rasuah kepada orang dalam untuk mendapat maklumat berhubung spesifikasi, harga siling, harga jabatan, jumlah penyertaan, kelayakan syarikat dan masa yang sesuai untuk menghantar borang tender atau sebut harga.

“Taktik ‘mengepung harga’ iaitu dengan menyertai sesuatu tender dengan menggunakan sejumlah besar syarikat yang berada di bawah kawalan ketua sindiket.

“Syarikat terbabit akan memasuki tender mengikut harga berbeza berdasarkan harga siling ditetapkan,” katanya.

Hasil risikan yang dijalankan juga katanya, mendapati sindiket ini telah menggunakan nama beratus individu untuk membuka syarikat-syarikat di bawah naungannya.

“Setiap individu akan dibayar gaji bulan dan komisyen sebagai imbuhan bagi penggunaan nama dan butir-butir peribadi. Dipercayai butir-butir kelayakan akademik dan kelayakan profesional bagi kebanyakan penama yang digunakan untuk menubuhkan syarikat adalah palsu.

“Setiap syarikat juga dikatakan menggunakan penyata kewangan palsu untuk melayakkan mereka memasuki tender atau sebut harga berkenaan,” katanya.

Sementara itu, Ketua Pesuruhjaya SPRM, Datuk Seri Azam Baki tidak menolak lebih banyak tangkapan akan dilakukan dalam masa terdekat.

Beliau yang mengesahkan tangkapan semalam berkata, kes disiasat mengikut seksyen 17 dan 18 Akta Suruhanjaya Pencegahan Rasuah Malaysia.


PAS anggap Muafakat Nasional masih kukuh

BANGI, 28 Syaaban 1443H, Khamis – PAS menganggap hubungan dengan UMNO menerusi gagasan Muafakat Nasional (MN) masih lagi kukuh, walaupun berdepan pelbagai isu yang timbul membabitkan kedua-dua parti itu.

PAS sehingga kini masih teguh dengan pendirian berhubung penyatuan ummah demi masa depan orang Melayu, demikian kata Naib Presiden PAS, Senator Datuk Idris Ahmad.

“MN memang tidak pernah berpecah, pada kita mana yang lebih baik, pakat dua sahaja atau pakat tiga?

“Sudah tentu pakat ramai- ramai lagi baik. Jadi, kita mengharapkan agar masih berada pada tahap itu.

“Soal orang lain kata macam-macam pada kita, itu terpulanglah, PAS mengambil pendirian sebagai parti yang memilih penyatuan bagi masa depan politik orang Islam dan Melayu,” katanya seperti dipetik akhbar tempatan, hari ini.

Beliau dalam masa sama menegaskan untuk terus kekal bersama demi masa depan politik negara.

“Kena ingat juga yang masyarakat kita agak marginal, kalau orang lain boleh bersatu jadi satu kenapa pula orang kita hendak pecah tiga?

“Apa keadaan politik pada masa akan datang?” katanya.

Beliau turut menegaskan, buat masa ini tiada keperluan untuk PAS dan UMNO mengadakan perbincangan dalam perkara berkenaan.

“Setakat hari ini kita tidak bergaduh dengan UMNO, jadi macam mana mahu pergi pejabat kadi? Kita duduk baik dengan isteri, elok sahaja.

“Saya dengan orang UMNO tidak kira pimpinan kawasan jumpa di kawasan rehat dan rawat mahupun di Kabinet elok sahaja.

“Semasa kempen di Johor pun orang UMNO bayar makanan saya. Itu menunjukkan kita tiada masalah,” katanya.

Kemelut dalam MN semakin berlarutan berikutan pemimpin antara dua parti berkenaan masing-masing saling menyalahkan antara satu sama lain.


Hagia Sophia: Robohnya status sekular Istanbul kepada Islamik

BANGI, 20 Zulkaedah 1441H, Ahad – Keputusan menukar kembali tapak bersejarah Hagia Sophia – satu daripada keajaiban seni bina dunia – kepada masjid disifatkan sebagai permulaan kepada perjalanan ke arah kemenangan umat Islam yang panjang lagi berliku.

Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin berkata, biarpun Hagia Sophia berubah statusnya kembali menjadi masjid, ia akan kekal sebagai bangunan bersejarah yang boleh dilawati oleh semua pelawat muslim dan bukan muslim dari segenap pelusuk dunia.

Katanya, bagi masyarakat Turki dan umat Islam antarabangsa, perubahan status ini memberikan makna sangat besar bagi memartabatkan kembali kegemilangan Islam di peringkat global sebagaimana di zaman Uthmaniyah.

“Secara simbolik, ia akan mengubah status Istanbul daripada ibu kota yang sekular kepada sebuah ibu kota yang ‘Islamik’ sebagaimana nama asal kota ini iaitu ‘Islambol’,” katanya menerusi catatan di Facebook, hari ini.

Setelah berpuluh tahun Hagia Sophia dijadikan sebagai muzium, akhirnya tapak bersejarah di Istanbul itu akan kembali dibuka menjadi masjid.

Perkara itu diumumkan Presiden Turki, Recep Tayyip Erdogan pada Jumaat setelah mahkamah pentadbiran tertinggi membatalkan keputusan pemerintah 1934 yang menjadikan Hagia Sophia sebagai muzium.

Pembatalan keputusan Kabinet Turki pada 1934 yang menjadikan Hagia Sophia sebagai muzium, diputuskan Majlis Negara iaitu mahkamah pentadbiran tertinggi Turki, selepas turut mengambil kira monumen itu yang didaftarkan sebagai masjid dalam daftar hartanahnya.

Keputusan berkenaan menimbulkan ketegangan bukan hanya dengan Barat dan Greece, bahkan Russia yang mana Erdogan dilihat menjalin kerjasama erat sejak beberapa tahun kebelakangan ini.

Greece dilapor mengutuk tindakan Turki yang majoriti penduduknya Islam sebagai satu provokasi, sementara Amerika Syarikat (AS) menyatakan kekecewaannya.

Gereja Ortodok Russia pula menyifatkan rayuan penganut Kristian supaya perkara itu ditangani dengan berhati-hati telah diabaikan.


Operasi restoran, kedai makan dilanjut sehingga 10 malam

PUTRAJAYA, 8 Jamadilakhir 1442H, Khamis – Waktu operasi untuk restoran dan kedai makan dilanjutkan sehingga 10 malam, kata Menteri Kanan, Datuk Seri Ismail Sabri Yaakob.

Ini termasuk restoran, penjaja, gerai tepi jalan dan bentuk perkhidmatan lain, yang melibatkan makanan.

“Kami telah menerima permintaan dari peniaga dan masyarakat untuk membenarkan kedai makan beroperasi lebih lama.

“Majlis Keselamatan Nasional (MKN) telah bersetuju untuk membenarkan perniagaan makanan beroperasi hingga jam 10 malam semasa perintah kawalan pergerakan (PKP).

“Keputusan baru ini akan berkuatkuasa pada hari Jumaat (22 Januari),” katanya dalam sidang media, hari ini.

Ismail Sabri berkata, berikutan keputusan ini, waktu operasi perkhidmatan penghantaran makanan juga telah dilanjutkan sehingga jam 10 malam.

Pemerintah pada awalnya mengizinkan perniagaan makanan beroperasi sehingga jam 8 malam sahaja.

Namun, ia mencetuskan bantahan serta ketidakpuasan hati para peniaga dan pembeli kerana tempoh yang singkat untuk membeli makanan selepas pulang dari tempat kerja masing-masing.


COVID-19: One Utama, Tropicana  diarah tutup mulai esok

SHAH ALAM, 21 Safar 1442H, Sabtu  – Pusat beli-belah One Utama dan Tropicana Golf Club & Country Resort diarahkan tutup mulai esok, berikutan terdapat kes positif COVID-19 dikesan membabitkan petugas dan pengunjung di premis berkenaan.

Pengerusi Jawatankuasa Pengurusan Bencana Daerah Petaling Johary Anuar berkata, orang ramai yang mengunjungi bahagian kosmetik dan wangian di aras G, Parkson Elite pada 30 September hingga 7 Oktober dan Mac City di aras dua pada 25 September hingga 30 September di pusat beli-belah One Utama diminta tampil membuat ujian saringan COVID-19.

“Pejabat Kesihatan Daerah Petaling akan melakukan saringan kesihatan (COVID-19) di One Utama pada 14 dan 15 Oktober bermula pukul 9 pagi hingga 2 petang. Keutamaan saringan adalah kepada kontak rapat kes sahaja iaitu pengunjung premis yang dinyatakan,” katanya dalam satu kenyataan hari ini.

Sementara itu, Johary berkata, arahan penutupan berkenaan bagi membolehkan ujian saringan kontak rapat dan proses nyahkuman di premis-premis terbabit dilaksanakan.

Setakat ini, empat kes positif dikesan membabitkan tiga pekerja dan pengunjung di pusat beli-belah One Utama, manakala seramai lima pekerja dikesan positif COVID-19 di Tropicana Golf Club & Country Resort, -Bernama


Jangan sampai kelonggaran visa pelancong China ancam kedaulatan negara

Oleh Ainul Illia Meor Suzurudin

BANGI, 24 Ramadan 1444H, Sabtu – Keputusan Kementerian Pelancongan, Seni Dan Budaya Malaysia (MOTAC) melonggarkan syarat visa bagi pelancong dari China untuk memudahkan kemasukan mereka ke negara ini perlu diteliti dan diperhalusi semula.

Pengerusi Biro Politik Majlis Perundingan Melayu, Shahbudin Embun berkata, usaha menarik pelancong luar adalah baik, namun haruslah tidak sesekali mengancam keselamatan negara.

Beliau berkata, pihak pelaksana undang-undang dan badan berkuasa seperti Jabatan Imigresen Malaysia (JIM) dan Polis Diraja Malaysia (PDRM) mesti profesional serta efisien dalam menghadapi kemasukan pelancong.

Mereka perlu mengambil tindakan berjaga-jaga dan bersedia dengan kemungkinan sebarang tindakan yang berniat mencabuli kelonggaran berkenaan, katanya.

“Program ini baik untuk merancakkan ekonomi negara kerana pelancong China dianggarkan berbelanja sebanyak RM2,500 seorang dalam sebulan. Sektor perhotelan, restoran dan tempat tarikan pelancongan akan dapat manfaat.

“Masalahnya apabila mereka tidak keluar dari negara ini setelah habis tempoh. Ini disebabkan mereka mendapat kerjasama dari rakyat tempatan dan lemahnya penguatkuasaan,” katanya ketika dihubungi Ismaweb.net, hari ini.

Undang-undang cukup ketat, bagaimana pula penguatkuasaan?

Menurut Seksyen 15(4) Akta Imigresen 1959/63 membabitkan kesalahan kerana tinggal lebih masa ini membawa hukuman denda tidak melebihi RM10,000 atau penjara tidak lebih lima tahun atau kedua-duanya sekali atau kompaun sehingga RM3,000.

Oleh itu, JIM mengingatkan semua pelawat asing supaya keluar sebelum pas lawatan mereka tamat.

Membahaskan perkara itu, Shahbudin berkata, undang-undang sedia ada sudah mencukupi untuk mengenakan hukuman tegas terhadap pelancong yang tinggal lebih masa, termasuk rakyat tempatan yang melindungi mereka.

Namun, pihak berkuasa imigresen dan polis perlu lebih serius dalam melaksanakan undang-undang serta mengesan mereka yang tidak keluar dari negara ini kerana ia membabitkan isu keselamatan negara, tegasnya.

“Imigresen Malaysia wajib belajar dari imigresen Singapura atau Australia mengapa amat kurang kejadian ‘overstay’, niat menetap atau helah mencari kerja di negara tersebut begitu kecil bilangannya.

“Tentu ada rahsia mekanisme yang mereka lakukan. Kita tahu semua mereka mengunakan kaedah online tapi ia berkesan.

“Kita pula kes pendatang asing tanpa izin (PATI) pun berkali-kali tidak dapat kita hapuskan dan kita tanya diri kita ‘what is wrong with us’?,” katanya.

Beliau berkata, di zaman teknologi yang sudah maju kini, kerajaan sepatutnya memperkenalkan ‘tracing method’ untuk memantau kedudukan pelancong terutamanya setelah mereka tinggal lebih masa.

“Contohnya stamping di pasport hendaklah diletakkan peranti yang boleh dikesan,” katanya.

Tahun lalu, dilaporkan bahawa lebih 1.2 juta warga China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

Kementerian Dalam Negeri (KDN) memaklumkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043 orang.

Kelmarin, Menteri Pelancongan, Seni dan Budaya, Datuk Seri Tiong King Sing dilaporkan berkata, Malaysia bakal menerima kemasukan 450,000 pelawat China selepas menandatangani perjanjian dengan dua agensi pelancongan negara itu.

Katanya, kerjasama itu turut meliputi beberapa kelonggaran yang akan ditentukan supaya kemasukan mereka lebih lancar.


Tetapkan harga siling kawal tambang e-hailing: CAP

GEORGETOWN, 26 Syawal 1443H, Jumaat – Kementerian Pengangkutan digesa mengambil tindakan segera untuk mengawal harga tambang perkhidmatan e-hailing dengan menetapkan harga siling yang munasabah.

Presiden Persatuan Pengguna Pulau Pinang (CAP), Mohideen Abdul Kader berkata, gesaan itu dibuat untuk kebaikan pengguna dan pemandu.

Tegasnya, kenaikan harga tambang satu perkhidmatan e-hailing baru-baru ini amat mengecewakan dan ia membebankan pengguna apatah lagi apabila mereka tidak mempunyai pilihan selain menggunakan perkhidmatan itu.

“Kami juga menerima aduan daripada seorang wanita warga emas yang mengatakan bahawa perjalanan yang biasanya berharga RM9, berharga RM22 dan ini adalah ketika di luar waktu puncak.

“Sehubungan itu, CAP menggesa Kementerian Pengangkutan segera mengambil tindakan untuk mengawal harga tambang e-hailing dengan menetapkan tambang siling yang munasabah,” katanya dalam satu kenyataan hari ini.

Beliau berkata, alasan pemandu kurang menjadi punca kenaikan tambang mengikut sistem harga yang dilaksanakan pengendali perkhidmatan itu tidak masuk akal.

“Caj keterlaluan ini tidak menarik lebih ramai pemandu dan tidak juga membantu meringankan beban pemandu yang mungkin terperangkap dalam kesesakan lalu lintas.

“Ia hanya mengakibatkan pengguna terbeban dengan kenaikan harga yang terlalu mahal dan kami bersetuju bahawa surcaj yang dibenarkan sebanyak 200 peratus adalah terlalu banyak,” katanya.

Sebelum ini, terdapat laporan mengenai tambang perkhidmatan e-hailing meningkat sehingga 400 peratus pada waktu puncak.


36 maut, 60 cedera kereta api tergelincir di Taiwan

TOKYO, 20 Syaaban 1442H, Jumaat – Sekurang-kurangnya 36 orang terbunuh dan 60 yang lain cedera dalam nahas kereta api tergelincir di utara Taiwan, lapor Agensi Anadolu, memetik media tempatan pada Jumaat.

Kereta api lapan gerabak yang membawa sekitar 350 penumpang itu tergelincir ketika memasuki terowong di kota Hualien.

Menurut laporan gerabak keempat dan kelima mengalami kerosakan teruk dan anggota bomba serta pasukan mencari dan menyelamat telah dikerah ke lokasi kejadian.

Presiden Tsai Ing-wen mengarahkan kementerian dan organisasi berkaitan turut membantu bagi melancarkan lagi misi menyelamat. – Bernama


Hukum ambil vaksin COVID-19 harus

PUTRAJAYA, 8 Jamadilawal 1442H, Rabu – Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam yang bersidang pada 3 Disember lepas mengambil ketetapan bahawa hukum penggunaan vaksin COVID-19 adalah harus dan ia wajib diambil oleh golongan yang ditetapkan kerajaan.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri dalam kenyataan hari ini berkata ketetapan itu juga telah disembah maklum kepada Majlis Raja-Raja.

“Sehubungan dengan itu, saya menyeru kepada seluruh rakyat Malaysia, terutamanya umat Islam agar patuh dan memberi kepercayaan penuh kepada kerajaan dalam menangani penularan pandemik COVID-19 menerusi penggunaan vaksin,” katanya.

Zulkifli berkata penggunaan vaksin bagi melindungi manusia daripada dijangkiti penyakit berbahaya bukanlah perkara asing dalam perspektif syarak.

Katanya ini terbukti, kaedah pencegahan melalui pemvaksinan dapat dilihat dalam enam keputusan yang mengharuskan penggunaannya oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia daripada tahun 1988 hingga 2013.

Enam keputusan berkenaan ialah berkaitan pelalian Rubela; imunisasi hepatitis B; imunisasi campak, tuberculosis , batuk kokol, difteria, tetanus dan polio; pelalian vaksin meningococcal meningitis; vaksin Human Papillomavirus (HPV); dan vaksin Meningitis Menveo, katanya.

Di peringkat antarabangsa, katanya institusi-institusi fatwa dunia turut memfatwakan keharusan penggunaan vaksin, antaranya institusi terkemuka al-Azhar al-Sharif; Majlis Fatwa Kerajaan Emiriah Arab Bersatu; dan Majma’ Fuqaha’ al-Shari’ah Amerika Syarikat.

Justeru, dalam isu pengambilan vaksin COVID 19, ia adalah ketetapan yang ditetapkan oleh kerajaan, katanya.

“Ini kerana, kerajaan dituntut memutuskan sesuatu keputusan yang paling mendatangkan maslahah kepada keseluruhan rakyat, setelah menimbang tara faktor-faktor yang pelbagai serta setelah mendapatkan pandangan-pandangan daripada pihak-pihak yang berkepakaran dan juga berautoriti,” katanya. – Bernama


Lubnan gagal lagi pilih presiden kali ke-7

BEIRUT, 30 Rabiulakhir 1444H, Jumaat – Lubnan gagal buat kali ketujuh untuk memilih presiden baharu ketika negara itu bergelut dengan krisis politik dan ekonomi yang semakin meruncing, lapor Agensi Berita Anadolu.

Sesi pengundian itu dihadiri 110 Ahli Parlimen daripada 128 Ahli Parlimen.

Michel Moawad, calon yang disokong oleh parti Pasukan Lubnan, mendapat 42 undi, jauh daripada jumlah yang diperlukan untuk memenangi pusingan pertama, manakala 50 Ahli Parlimen membuang undi kosong.

Speaker, Nabih Berri, menetapkan sesi pengundian seterusnya selama seminggu dari sekarang iaitu pada 1 Disember.

Seorang calon memerlukan dua pertiga undi (86 Ahli Parlimen) di Parlimen yang mempunyai 128 ahli untuk melepasi peringkat pertama, manakala majoriti mutlak diperlukan dalam pusingan berikutnya.

Bekas Presiden, Michel Aoun, melepaskan jawatan pada 31 Oktober selepas menamatkan penggal enam tahun, tanpa pengganti.

Sejak 2019, ekonomi Lubnan semakin merudum, menurut Bank Dunia, ia antara yang paling teruk yang pernah dilihat dunia pada zaman moden.

Negara itu tidak mempunyai kerajaan yang berfungsi sepenuhnya sejak Mei, dengan Perdana Menteri, Najib Mikati, dan Kabinetnya mempunyai kuasa terhad dalam status sementara mereka. – Agensi


Permohonan pekerja asing tidak berdasarkan kewarganegaraan: M. Saravanan

KUALA LUMPUR,19 Zulhijjah 1443H, Selasa – Permohonan pekerja asing oleh majikan tidak berdasarkan kewarganegaraan pekerja, sebaliknya melibatkan pekerja asing dari 15 negara sumber, kata Menteri Sumber Manusia Datuk Seri M. Saravanan.

Menurutnya, kelulusan yang diberikan Kementerian Sumber Manusia untuk kuota pekerja asing berpandukan sektor pekerjaan yang dibenarkan bagi penggajian pekerja asing, dan bukan berdasarkan kewarganegaraan pekerja itu.

“Selepas majikan mendapat kelulusan kuota pekerja asing daripada kementerian ini dan setelah membuat pembayaran levi pekerja asing di Jabatan Imigresen Malaysia, maka majikan boleh menentukan pekerja asing dari negara sumber yang ingin mereka gajikan.

“Justeru, maklumat mengenai saya meluluskan 200,000 pekerja asing dari Bangladesh adalah merupakan fakta yang tidak benar,” katanya pada sesi soal jawab di Dewan Rakyat, hari ini.

Beliau menjawab soalan Datuk Abdullah Sani Abdul Hamid (PH-Kapar) yang ingin tahu rasional kementerian berkenaan memproses 200,000 permohonan pekerja dari Bangladesh untuk dibawa masuk ke negara ini.

Sementara itu, menjawab soalan Datuk Seri Tiong King Sing (GPS-Bintulu) berhubung kesukaran sektor perladangan dan pembinaan mendapatkan pekerja asing, Saravanan berkata majikan yang mahu mendapatkan khidmat pekerja asing perlu membuat permohonan secara dalam talian dan tidak perlu lagi melalui ejen.

Setakat ini, kementerian meluluskan lebih 200,000 permohonan, katanya. -Bernama


Tapak masjid dibina kuil? JHEAINS diminta beri penjelasan

BANGI, 13 Safar 1443H, Isnin – Jabatan Hal Ehwal Agama Islam Negeri Sembilan (JHEAINS) diminta memberi penjelasan segera berhubung status pemilikan tanahnya yang dikatakan akan dibina sebuah kuil.

Ini susulan bantahan dikemukakan Jawatankuasa Surau Taman Indah Baru kepada Ahli Dewan Undangan Negeri (ADUN) Repah, S Veerapan berhubung cadangan dan usaha pembinaan kuil di tapak pembinaan masjid di kawasan mereka.

Memetik Samudera.my, berdasarkan memorandum yang dihantar pada 11 September lalu, tanah tersebut didakwa sebagai hak milik JHEAINS.

Mengambil maklum isu berkenaan, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, jika benar dakwaan tanah itu milik JHEAINS, maka ada sesuatu yang tidak kena sekiranya kelulusan cadangan membina kuil boleh berlaku.

“Harapnya tiadalah tangan-tangan politik yang mengatur di belakang tabir kerana jika diikutkan, hal ehwal agama Islam adalah di bawah bidang kuasa kerajaan negeri.

“Jabatan Agama Islam Negeri Sembilan perlu segera memberikan penjelasan tentang status pemilikan tanah yang sebenar.

“Apakah ianya benar adalah tanah rizab bagi masjid seperti yang didakwa penduduk sekitar? Jika ianya benar, maka apakah status tanah telah berubah dan bagaimana ianya boleh berubah?” soalnya dalam kenyataan, hari ini.

Sekiranya terdapat sebarang kepincangan dalam isu ini, beliau menggesa pihak berkuasa terutamanya Suruhanjaya Pencegahan Rasuah Malaysia (SPRM) dan Polis Diraja Malaysia (PDRM) menyiasat dengan segera sebelum sebarang perkara tidak diingini berlaku.

“Jika ada orang politik yang terlibat, maka seretlah segera ke muka pengadilan. Kita mahu lihat siapakah yang sanggup mempertaruhkan agama dan keharmonian masyarakat demi habuan duniawi itu.

“Saya berharap agar penduduk setempat juga dapat membuat laporan polis dan SPRM negeri supaya pihak berkuasa boleh mengambil tindakan lanjut. Kami akan cuba menghubungi wakil penduduk untuk menawarkan apa-apa yang boleh dibantu, jika perlu,” katanya.

Beliau turut memaklumkan pihaknya sedang cuba menghubungi pihak berkaitan untuk penjelasan lanjut mengenai isu ini.


96 maut gelombang haba di India

NEW DELHI, 30 Zulkaedah 1444H, Isnin – Sekurang-kurangnya 96 maut akibat gelombang haba yang melanda dua negeri paling ramai penduduk di India.

Kematian berlaku di negeri utara Uttar Pradesh dan timur Bihar, di mana pihak berkuasa memberi amaran kepada penduduk berusia 60 tahun ke atas dan mereka yang berpenyakit supaya kekal berada di rumah pada waktu siang.

Angka kematian di Uttar Pradesh kini meningkat kepada 54, berlaku di daerah Ballia kira-kira 300 kilometer ke tenggara Lucknow.

Pihak berkuasa mendapati kebanyakan mangsa korban berusia lebih 60 tahun dan berpenyakit – yang mana didorong lagi dengan keadaan cuaca panas melampau.

Kebanyakan pesakit mengalami simptom demam tinggi, muntah, cirit-birit, kesukaran bernafas dan masalah berkaitan jantung.

Pegawai perubatan di Ballia, S.K Yadav berkata, dalam tempoh tiga hari lalu, kira-kira 300 pesakit dimasukkan ke hospital daerah kerana pelbagai penyakit akibat cuaca gelombang haba.

Berikutan keadaan yang semakin teruk, pihak berkuasa membatalkan permohonan cuti kakitangan perubatan di Ballia dan menyediakan katil tambahan di wad kecemasan bagi menampung kemasukan pesakit di hospital.

Ballia berdekatan Uttar Pradesh kini sedang bergelut dengan gelombang panas melampau sehingga suhu maksimum mencecah 43 darjah Celsius pada Ahad lalu.

Jabatan Meteorologi India (IMD) mengeluarkan amaran bahawa keadaan gelombang haba itu akan berlarutan sehingga 19 Jun.- Agensi


Muhyiddin gesa Myanmar henti kekejaman terhadap orang awam

JAKARTA, 12 Ramadan 1442H, Sabtu –  Dalam menangani krisis di Myanmar, negara itu perlu meredakan ketegangan di jalanan dan menghentikan pembunuhan serta kekejaman terhadap orang awam, kata Tan Sri Muhyiddin Yassin.

Itu antara tiga cadangan yang diusulkan oleh Malaysia kepada Myanmar pada Pertemuan Pemimpin-pemimpin ASEAN di Sekretariat ASEAN di sini pada Sabtu.

“Yang kedua, bebaskan tahanan politik pada kadar segera dan tanpa syarat,” kata Perdana Menteri ketika intervensi pada mesyuarat itu yang dihadiri oleh pemimpin-pemimpin ASEAN serta ketua junta Myanmar Jeneral Min Aung Hlaing.

Yang ketiga katanya, Pengerusi dan Setiausaha Agung ASEAN perlu diberikan akses ke Myanmar termasuk akses kepada semua pihak yang berkenaan.

“Malaysia harap Myanmar akan menimbang secara positif cadangan yang dikemukakan ini,” katanya.

“Malaysia harap Myanmar akan terus bekerjasama dengan ASEAN bagi menegakkan prinsip-prinsipnya,” kata beliau.

Muhyiddin turut mengeluarkan amaran keras agar situasi yang amat buruk di Myanmar itu ditamatkan segera.

“Malaysia berpegang pada pendirian bahawa pembunuhan dan kekejaman itu mesti ditamatkan. Semua pihak digesa agar tidak melakukan sebarang provokasi dan tindakan yang akan memanjangkan lagi keganasan dan ketegangan tersebut,” katanya.

Perdana Menteri turut menggesa agar diadakan dialog yang inklusif dan bermakna, yang hanya dapat dilakukan melalui pembebasan segera dan tanpa syarat tahanan politik.

“Ini akan menjadi permulaan yang baik selain mengurangkan tekanan antarabangsa ke atas Myanmar dan ASEAN,” katanya.

Menyentuh mengenai prinsip ASEAN untuk tidak campur tangan dalam hal ehwal dalaman negara anggota, Muhyiddin berkata, prinsip itu tidak bermaksud perkumpulan berkenaan harus mengabaikan situasi serius yang mengancam keamanan, keselamatan dan kestabilan rantau ini.

“Kita tidak boleh bersembunyi di sebalik prinsip tidak campur tangan itu dan ia juga tidak boleh dijadikan alasan untuk kita tidak mengambil tindakan,” katanya.

Perdana Menteri berkata, masyarakat antarabangsa menaruh harapan tinggi terhadap ASEAN dalam menangani isu Myanmar.

“Dalam domain  ASEAN, keterlibatan konstruktif bergantung pada kepercayaan, persefahaman dan muhibah,” katanya.

Muhyiddin juga mempunyai pesanan khas untuk rakyat Myanmar.

“Rakyat Myanmar adalah rakyat ASEAN, kejayaan Myanmar adalah kejayaan ASEAN. Paling penting, masa depan Myanmar akan membentuk masa depan ASEAN. Tidak dapat disanggah betapa pentingnya Myanmar kepada ASEAN,” katanya. -Bernama


Perlu ujian saringan COVID-19 skala besar

BANGI, 12 Syawal 1442H, Isnin – Kerajaan perlu melaksanakan ujian saringan berskala besar dan bersasar secara percuma kepada orang ramai, kata Profesor Madya Dr Marzuki Isahak.

Pakar Perubatan Kesihatan Awam, Jabatan Perubatan Kemasyarakatan dan Pencegahan daripada Fakulti Perubatan Universiti Malaya itu berkata, langkah itu penting bagi mengekang jangkitan wabak COVID-19 yang semakin berleluasa.

Beliau berkata, pelaksanaan ujian saringan adalah penting bagi mengesan individu yang dijangkiti COVID-19 dengan cepat.

Tambahan pula, katanya, penularan jangkitan dalam kalangan warga tempatan semakin tinggi dan membimbangkan ketika ini.

“Kes COVID-19 dalam populasi kita juga semakin tinggi. Jadi, kita perlu buat ujian ini secara besar-besaran supaya dapat mengesan mana-mana individu yang dijangkiti dengan cepat. Kemudian asingkan mereka dengan segera.

“Lebih membimbangkan apabila mereka yang dijangkiti ini tiada sebarang gejala,” katanya seperti dilapor Sinar Harian.

Terdahulu, media tempatan yang prihatin dengan pakar-pakar perubatan serta sains negara mengemukakan lapan saranan kepada Majlis Keselamatan Negara (MKN) bagi melawan COVID-19.

Antara pelan tindakan segera seperti disyorkan itu termasuk ujian saringan COVID-19 berskala besar dan bersasar secara percuma.

Mengulas lanjut, Dr Marzuki berkata, pelaksanaan ujian saringan itu boleh dilakukan melalui Antigen Rapid Test Kit (RTK-Ag) kerana keputusan boleh didapati dalam masa beberapa jam sahaja tanpa perlu mengeluarkan kos yang banyak.

“Sekiranya individu ini positif COVID-19, dia perlu membuat ujian Real-Time Reverse Transcription-Polymerase Chain Reaction (RT-PCR) untuk mendapatkan pengesahan.

“Kemudian, maklum kepada jabatan kesihatan negeri ataupun pejabat kesihatan daerah,” katanya.


Guru tidak divaksin tidak dibenar mengajar bersemuka

KANGAR 25 Muharram 1442H, Jumaat – Guru-guru yang enggan menerima vaksin COVID-19 tidak dibenarkan mengajar secara semuka apabila sesi persekolahan dibuka pada 3 Oktober nanti.

Menteri Kanan Pendidikan, Datuk Dr Radzi Jidin berkata, ini kerana, timbul banyak persoalan berkenaan guru-guru yang enggan menerima vaksin tersebut.

“Pada waktu ini, terdapat 2,500 guru enggan divaksinkan di negara ini dan kita akan terus mengadakan sesi libat urus bersama mereka, apabila sekolah dibuka kelak, guru yang tidak divaksinkan ini tidak boleh mengajar secara bersemuka di dalam kelas serta berinteraksi dengan pelajar.

“Namun begitu, Kementerian Pendidikan akan mengeluarkan garis panduan tugasan untuk guru yang tidak divaksin ini dan pada masa sama, kita sedang berbincang dengan Jabatan Perkhidmatan Awam (JPA) berkenaan tindakan yang boleh diambil terhadap guru yang masih belum divaksinkan ini,” katanya seperti dipetik media tempatan, hari ini.

Mengulas lanjut, Dr Radzi berkata, tindakan yang diambil akan mengambil kira keadaan semasa terutama menjelang pembukaan sekolah kelak.

“Jumlah ini tidak ramai dan hanyalah segelintir daripada lebih 400,000 guru di negara ini jadi kita hendak jaga anak kita di sekolah supaya ibu bapa yakin persekitaran di sekolah itu selamat untuk anak kita.

“Ada guru yang tidak dapat divaksin ini atas masalah kesihatan namun ada juga guru yang memberi alasan seperti tidak yakin akan keberkesanan vaksin ini menyebabkan mereka menolak untuk menerima vaksin ini serta pelbagai alasan lagi,” katanya.

Sehingga kini sebanyak 85.26 peratus guru di negara ini sudah lengkap menerima dua dos suntikan vaksin.

“Sementara itu, sebanyak 96.7 peratus sudah menerima satu dos vaksin dan pada masa sama juga, kita turut mahu pastikan staf sokongan sekolah yang terdiri sektor pekerja kantin, kebersihan dan keselamatan divaksinkan,” katanya lagi.


Gelombang haba: 6 kawasan di Kedah, Perak di tahap berjaga-jaga

KUALA LUMPUR, 26 Rejab 1442H, Rabu – Enam kawasan di Kedah dan Perak merekodkan tahap satu (berjaga-jaga) dengan suhu harian diramal mencecah antara 35 hingga 37 darjah Celsius sekurang-kurangnya tiga hari berturut-turut.

Menurut data status gelombang haba Jabatan Meteorologi Malaysia (MetMalaysia) yang dikemas kini setakat 4.30 petang ini, kawasan terlibat ialah Baling dan Kuala Muda di Kedah serta Kuala Kangsar, Kinta, Batang Padang dan Hilir Perak di Perak.

Sementara suhu maksimum bagi kawasan lain termasuk di Sabah dan Sarawak masih berada dalam pemantauan dan hanya mengalami suhu maksimum kurang daripada 35 darjah Celsius.

Sesuatu kawasan dikategorikan mengalami tahap dua (gelombang haba) apabila suhu maksimum harian direkodkan melebihi 39 hingga 40 darjah Celsius, manakala tahap tiga (kecemasan) apabila suhu melebihi 40 darjah Celsius, masing-masing bagi tempoh sekurang-kurangnya tiga hari berturut-turut. – Bernama


Kerajaan akan nilai semula PKP di negeri tinggi kes COVID-19

BANGI, 19 Ramadan 1442H, Sabtu – Kerajaan akan menilai semula Perintah Kawalan Pergerakan  (PKP) yang sedang berkuat kuasa khususnya di negeri-negeri yang sedang mengalami peningkatan kes positif COVID-19 secara mendadak.

Perdana Menteri, Tan Sri Muhyiddin Yassin berkata, penilaian semula ini penting untuk memastikan SOP yang berkuat kuasa dan tindakan yang diambil adalah berkesan untuk membendung penularan COVID-19 yang sedang meningkat di negara ini dan seluruh dunia.

Katanya, kerajaan telah pun menggunakan sistem amaran awal iaitu Hotspots Identification for Dynamic Engagement (HIDE) bagi mengenal pasti kawasan atau premis yang berisiko menyumbang kepada penularan COVID-19.

“Premis-premis ini akan diarah tutup jika dikesan telah dilawati oleh sejumlah besar mereka yang positif COVID-19.

“Pendekatan ini selari dengan keputusan kerajaan untuk mengawal dan membendung penularan jangkitan COVID-19 secara bersasar,” katanya dalam satu kenyataan, hari ini.

Jelasnya, melalui sistem ini, pemantauan dilakukan setiap hari bagi mengenal pasti lokasi-lokasi tumpuan awam yang berisiko tinggi.

“Saya meminta orang ramai supaya sentiasa mematuhi SOP yang ditetapkan serta mengelakkan daripada berada di tempat yang sempit dan sesak bagi melindungi diri, keluarga dan masyarakat daripada jangkitan COVID-19,” katanya.


Firdaus Wong kecam MCCBCHST sibuk campur urusan agama Islam

BANGI, 7 Safar 1445H, Khamis – Tindakan Majlis Perundingan Agama Buddha, Kristian, Hindu, Sikh dan Taoisme Malaysia (MCCBCHST) mempertikaikan pelaksanaan modul Penghayatan Hadis 40 Imam Nawawi di setiap sekolah bawah Kementerian Pendidikan (KPM) sudah dijangka.

Ini kerana, ia bukan kali pertama majlis itu menyuarakan langkah sedemikian memandangkan pada 2011, mereka juga mendesak umat Islam tidak melakukan ibadah korban menyembelih lembu di sekolah atau tempat awam selain membantah program Yayasan Dakwah Islamiah Malaysia (YADIM) di sekolah.

Pendakwah bebas, Firdaus Wong Wai Hung berkata, walaupun hak mereka sebagai rakyat untuk bersuara dan mempertahankan hak, tetapi tetap perlu berpada-pada.

“Apakah mereka fikir hanya mereka sahaja yang ada hak dan sensitiviti tetapi kami sebagai muslim tiada hak dan tiada sensitiviti?

“Bila muslim protes, kami pula dituduh ekstrim, mudah keliru dan sensitif tetapi bila mereka protes itu untuk melindungi hak mereka. Apa punya’ double standard’?”

“Mereka pula sibuk nak tentukan apa muslim boleh buat dan perlu buat sedangkan apa yang nak dilakukan muslim tak bercanggah dengan Perlembagaan dan undang-undang,” katanya menerusi hantaran di Facebook beliau, hari ini.

Firdaus secara sinis berkata, sekiranya umat Islam melakukan perkara sama dengan masuk campur urusan agama lain ibarat kecoh satu dunia malah mungkin ribuan laporan polis dibuat.

“Kami muslim tak pernah masuk campur dalam urusan agama kamu kerana menghormati hak kamu tetapi tolonglah, hormati juga hak dan sensitiviti kami!

“Saya berharap pihak berkuasa ambil tindakan tegas terhadap NGO ini kerana bukan sekali dua dah mereka masuk campur urusan agama Islam. Bukankah ini juga isu 3R?” soalnya.

Terdahulu, MCCBCHST menyatakan ‘kebimbangan mendalam’ terhadap kemungkinan pelajar bukan Islam mempelajari modul Penghayatan Hadis 40 Imam Nawawi.

Katanya, Perkara 12(2) dan Perkara 12(3) Perlembagaan Persekutuan menghalang rakyat Malaysia daripada mengambil arahan dalam mana-mana agama selain agama mereka.

Bagaimanapun, Timbalan Menteri Pendidikan, Lim Hui Ying dilaporkan berkata, modul yang akan diperkenalkan di sekolah awam adalah untuk pelajar Islam sahaja.

Katanya, perkara itu dijelaskan oleh Menteri Pendidikan, Fadhlina Sidek ketika mesyuarat pasca-Kabinet semalam.


China guna Facebook godam etnik Uyghur di luar negara

BEIJING, 11 Syaaban 1442H, Khamis – Facebook mendedahkan syarikatnya telah menyekat sekumpulan penggodam di China yang menggunakan platform berkenaan untuk menyasarkan etnik Uyghur yang tinggal di luar negara.

Syarikat gergasi media sosial itu berkata, penggodam – Earth Empusa atau Evil Eye dalam industri keselamatan, menyasarkan aktivitis, wartawan dan penentang yang didominasi etnik Uyghur – masyarakat muslim yang berdepan penganiayaan di China.

Facebook berkata, terdapat kurang daripada 500 sasaran, di mana sebahagian besarnya berasal dari wilayah Xinjiang, namun tinggal di luar negara seperti Turki, Kazakhstan, Amerika Syarikat, Syria, Australia dan Kanada.

Difahamkan, sebahagian besar aktiviti penggodaman berlaku dari Facebook dan mereka menggunakan laman web itu untuk berkongsi pautan berbahaya yang bukan secara langsung pada platform.

“Kegiatan ini mempunyai ciri-ciri operasi yang bersumber dan berterusan, namun belum dipastikan dalangnya,” kata penyiasat keselamatan siber Facebook.

Menurut Facebook, kumpulan penggodam menggunakan akaun palsu untuk menyamar sebagai wartawan, pelajar, penyokong hak asasi manusia dan komuniti Uyghur bagi membina kepercayaan sebelum berkongsi pautan yang dipasang perisian pengintip pada peranti mereka.

Katanya, penggodam membuat laman web berbahaya menggunakan domain yang sama untuk laman berita Uyghur dan Turki yang popular sehingga menjejaskan laman web yang sah.

Facebook juga mendapati laman web yang dibuat oleh kumpulan penggodam itu meniru aplikasi Android pihak ketiga dengan aplikasi bertema Uyghur seperti aplikasi doa dan kamus.

Siasatan Facebook mendapati dua syarikat China iaitu Beijing Best United Technology Co Ltd (Best Lh) dan Dalian 9Rush Technology Co Ltd (9Rush) telah mengembangkan perkakasan Android yang digunakan kumpulan itu.

Setakat ini, Kedutaan Besar China di Washington belum memberikan sebarang respon terhadap dakwaan itu. Beijing secara konsisten menolak tuduhan kegiatan pengintipan siber berkenaan.-  Agensi


OPR naik tanda ekonomi negara sedang pulih

BANGI, 18 Syawal 1444H, Selasa – Peningkatan Kadar Dasar Semalaman (OPR) membantu pemulihan ekonomi negara dengan mengurangkan kos pembiayaan yang boleh merangsang aktiviti pelaburan dan penggunaan.

Ketua Penganalisis Ekonomi Bank Muamalat Malaysia Berhad, Dr Mohd Afzanizam Abdul Rashid berkata, tindakan Bank Negara Malaysia (BNM) ini seharusnya dipuji kerana ia menyokong pertumbuhan ekonomi.

Beliau juga berkata, berdasarkan luahan hati rakyat menerusi media sosial, jelas sekali terdapat segelintir individu yang salah faham isu berkaitan peningkatan kadar OPR.

“Ramai warganet dilihat mengecam tindakan itu kerana dikaitkan dengan kos sara hidup sedang meningkat.

“Ada juga menyatakan ia tidak seiring strategi pembangunan ekonomi kerajaan dan pelbagai lagi pendapat dilontarkan yang kebanyakannya tidak bersetuju dengan dasar dilaksanakan BNM itu,” katanya.

Mengulas lanjut, beliau berkata bahawa perubahan kadar OPR dipengaruhi oleh kitaran ekonomi.

“Kebiasaannya, apabila trend ekonomi menuju ke arah kemelesetan atau terdapat risiko kelembapan, OPR akan dikurangkan.

“Apabila situasi ekonomi terbabit pulih, maka ia akan dinaikkan bagi mengembalikan OPR kepada kedudukan asal sebelum berlaku kekacauan ekonomi berkenaan,” katanya.

Beliau juga menekankan kepentingan meningkatkan literasi kewangan dalam kalangan masyarakat agar tidak berlaku salah faham tentang isu OPR.

“Meletakkan salah kepada perubahan OPR ke atas masalah seperti kenaikan kos sara hidup dan sebagainya adalah sesuatu yang pincang dan tidak berasas.

“Oleh itu, hal ini perlu diterangkan dengan sejelas-jelasnya supaya tidak timbul kekeliruan dalam kalangan masyarakat umum,” katanya.


Bahaya! Ketepi persetujuan, PN Perak di ambang perpecahan?

Barisan Jemaah Islamiah Se-Malaysia (BERJASA) negeri Perak khususnya mengikuti secara dekat perkembangan politik semasa yang sedang berlaku di negeri Perak berkaitan dengan kegagalan Datuk Seri Ahmad Faizal Azumu memperoleh sokongan majoriti Ahli Dewan Negeri dalam usul ‘keyakinan majoriti ahli dewan yang dikemukakan terhadap Menteri Besar (undi percaya) pada persidangan DUN Perak.

BERJASA sebagai sebuah parti yang berjuang mendaulatkan watan serta sentiasa bersama dengan denyut jantung rakyat untuk menyuarakan isi hati mereka berpandangan seperti berikut:-

Krisis kepercayaan terhadap kewibawaan Datuk Seri Ahmad Faizal Azumu sebagai Menteri Besar Perak telah berlaku sejak zaman pemerintahan Pakatan Harapan (PH) lagi. Isu ini juga berterusan selepas Perikatan Nasional (PN) mengambil teraju pemerintahan negeri.

Oleh sebab itu, ini adalah masa terbaik untuk PN khususnya menamakan calon yang paling berwibawa untuk memimpin negeri ini.

Isu ini juga sangat menguji semangat setiakawan dan perpaduan di kalangan PN dan UMNO. UMNO, PAS dan PBBM khususnya perlu bertindak dengan bijak supaya kerjasama antara mereka dapat dilangsungkan.

Sikap mana-mana parti politik pergabungan ini yang mengenepikan kepentingan dan persetujuan bersama adalah sangat bahaya dan boleh mengundang kepada perpecahan dan persengketaan sesama mereka.

Dalam kemelut ini, kebijaksanaan dan ketulusan pihak istana khususnya Seri Paduka Baginda Sultan Perak amatlah dihargai dan disanjung tinggi. BERJASA amat yakin dengan kebijaksanaan dan buah fikiran baginda sultan dapat meleraikan kekusutan yang berlaku dan menjamin kesejahteraan watan tercinta.

Kepada ahli dan parti politik pembangkang diingatkan supaya tidak mengambil kesempatan dari suasana yang ada untuk lebih mengeruhkan lagi keadaan.

Rakyat negeri Perak khususnya sedang memerhati dan menunggu dengan penuh debaran apakah kesudahan kemelut kali ini. Mereka mengharapkan agar kepimpinan yang berwibawa segera dibentuk yang membawa aspirasi Melayu dan Islam serta memastikan keharmonian watan yang berbilang bangsa dan agama.

Semoga Allah permudahkan segala urusan kita.

Ustaz Shaharuzzaman Bin Bistamam
Pengerusi Jawatankuasa BERJASA Negeri Perak


UMNO bagai ‘pak turut’ parti-parti lain dalam Kerajaan Perpaduan

Oleh Muhammad Danial Haziq Bin Roslee

BANGI, 3 Zulkaedah 1444H, Selasa – Parti BERJASA menyifatkan UMNO sudah hilang jati diri kerana tidak lagi mempertahankan hak-hak Melayu dan Islam di dalam negara, sebaliknya menjadi pak turut parti-parti lain di dalam Kerajaan Perpaduan.

Ketua Penerangan BERJASA, Hamdan Shariff berkata, parti Melayu itu ibarat singa yang hilang taring dan kuku serta hilang semangat perjuangannya.

“Kita boleh istilahkan UMNO sebagai pak turut kepada agenda parti-parti lain yang selama ini mengatakan perjuangan Melayu secara tidak langsung memberi kesan kepada perjuangan umat Islam dan sebagainya di Malaysia ini. Namun kini ia sudah diketepikan begitu jauh.

“Apabila Melayu diketepikan, asas nama parti sendiri pun nama Melayu diketepikan, maka apa lagi yang tinggal?,” soalnya.

Hamdan juga menegaskan bahawa sikap ambil ringan UMNO menyebabkan parti-parti bukan Islam semakin berani mempertikaikan hak-hak orang Melayu di negara ini.

Katanya, parti bukan Islam wajar memperjuangkan hak mereka di dalam Perlembagaan serta menjadikan bangsa mereka untuk sama-sama berjaya.

Tetapi, bukan dengan cara mengetepikan ataupun mempertikaikan hak-hak orang Melayu dan orang Islam yang telah termaktub di Malaysia ini.

“Secara tidak langsung sebenarnya, orang Melayu Islam di Malaysia ini turut merasa tempias kerugian tersebut, dan kita lihat dengan pelbagai isu yang berlaku hari ini, isu kalimah Allah dan sebagainya.

“Jika ini berterusan, tidak ada tindakan daripada kita orang Melayu Islam, maka tak payah lama. Mungkin dalam 10 tahun, 20 tahun, orang Melayu akan melukut di tepi gantang di tanah sendiri,” katanya.


Qatar beri semula dana pada Gaza bantu keluarga miskin

GAZA, 29 Muharram 1443H, Selasa – Qatar akan segera menyambung semula dana untuk penjawat awam dan keluarga miskin di Semenanjung Gaza yang dikepung di bawah mekanisme baru – membabitkan Pihak Berkuasa Palestin (PA) dan Pertubuhan Bangsa-Bangsa Bersatu (PBB).

Wakil bantuan negara Teluk, Mohammed al-Emadi berkata, selepas bertemu pemimpin dari Hamas yang memerintah Semenanjung Gaza, gaji Qatar untuk penjawat awam dan keluarga miskin – yang digantung sejak Mei – akan disambung semula dalam masa terdekat.

Doha menanggung semula projek pembangunan semula dan infrastruktur Gaza sejak serangan Israel 2014 di kawasan pantai, namun serangan pada Mei lalu mendorong Israel dan Amerika Syarikat (AS) menuntut untuk menyemak semula pembayaran.

“Semua perincian mengenai mekanisme pengedaran telah dikaji dan prosesnya akan segera dimulakan,” kata al-Emadi.

Sumber dalaman Hamas berkata, pihaknya membuat desakan supaya penjawat awam yang digajikan oleh gerakan itu dibenarkan mendapat bantuan dari Qatar.

Penjawat awam di bawah kerajaan dikendalikan Hamas boleh dipertimbangkan sebagai penerima yang diluluskan, ‘berikutan kesepakatan oleh pelbagai pihak’, kata Emadi.

Qatar yang kaya dengan gas biasa membelanjakan AS$30 juta sebulan untuk membantu mengendalikan loji jana kuasa tunggal serta menyokong keluarga dan penjawat awam.

COGAT – agensi Kementerian Pertahanan Israel untuk berhubung dengan Palestin – menolak komen mengenai pengumuman Qatar. – Agensi


Diskaun 50 peratus tiket ETS

KUALA LUMPUR, 18 Zulhijjah 1444H, Jumaat – Keretapi Tanah Melayu Berhad (KTMB) menawarkan diskaun sebanyak 50 peratus bagi pembelian tiket perkhidmatan tren elektrik (ETS) sepanjang bulan ini sebagai tanda penghargaan kepada penumpang perkhidmatan itu.

KTMB dalam kenyataan hari ini memaklumkan, promosi itu yang terbuka khusus kepada warganegara Malaysia bertujuan memberi peluang penjimatan kepada orang awam serta merancakkan industri pelancongan dalam negara.

“Tawaran istimewa tersebut boleh digunakan bagi semua laluan ETS dari Padang Besar sehingga Gemas pada setiap Selasa, Rabu dan Khamis.

“Pengguna boleh membuat pilihan pembelian perjalanan sama ada sehala atau dua hala untuk ke mana-mana destinasi ETS,” menurut kenyataan itu.

Pemberian diskaun melibatkan tarikh-tarikh tertentu khusus bagi tiket kategori dewasa dengan menggunakan kod promo mengikut tarikh iaitu pada 11 Julai (kod promo: TRAVELLOKALJULY11), 12 Julai (TRAVELLOKALJULY12), 13 Julai (TRAVELLOKALJULY13), 18 Julai (TRAVELLOKALJULY18).

Bagi tarikh 19 Julai (kod promo: TRAVELLOKALJULY19), 20 Julai (TRAVELLOKALJULY20), 25 Julai (TRAVELLOKALJULY25), 26 Julai (TRAVELLOKALJULY26) dan 27 Julai (TRAVELLOKALJULY27).

Sementara itu, bagi menghargai golongan warga emas, KTMB turut menawarkan diskaun tambahan sebanyak RM5 daripada jumlah tambang perjalanan bagi semua perkhidmatan ETS termasuk kelas perniagaan.

Menurut KTMB, promosi tersebut telah bermula sejak 1 Julai lepas dan boleh digunakan sehingga Disember ini.

“Ketika ini, KTMB turut menawarkan potongan harga tiket sebanyak 50 peratus daripada harga asal kepada semua golongan warga emas warganegara Malaysia yang telah membuat pendaftaran melalui aplikasi KTMB mobile bagi semua perjalanan menggunakan perkhidmatan KTMB,” menurut kenyataan itu.

Warga emas yang telah mendaftar konsesi perlu menggunakan kod promo PRIHATINEMAS semasa membuat pembelian tiket bagi menikmati tawaran istimewa berkenaan yang boleh digunakan bagi semua laluan ETS dari Padang Besar sehingga Gemas pada setiap Selasa sehingga Khamis.

Kod promo boleh dimasukkan di semua medium pembelian tiket di kaunter tiket, kios, laman sesawang KTMB dan aplikasi KITS semasa membuat pembelian, tertakluk kepada terma dan syarat ditetapkan kepada pengguna yang layak.


Arab Saudi akan panjangkan tempoh pinjaman minyak buat Pakistan

RIYADH, 29 Ramadan 1443H, Ahad – Arab Saudi akan memanjangkan tempoh pinjaman minyak buat Pakistan dan sedang mempertimbangkan untuk memberikan deposit dolar kerana negara Asia Selatan itu dilihat sedang mengekang salah satu kadar inflasi tertinggi di Asia serta mengelakkan krisis akaun semasa.

Kerajaan Arab Saudi sedang membincangkan pilihan termasuk melanjutkan tempoh deposit AS$3 bilion dengan Bank Negara Pakistan, kata negara itu dalam satu kenyataan bersama pada Ahad selepas Perdana Menteri, Shehbaz Sharif bertemu Putera Mahkota, Mohammed bin Salman.

Pakistan mengalu-alukan keputusan Arab Saudi untuk melanjutkan perjanjian membiayai eksport minyak mentah dan derivatif minyak, menurut kenyataan itu, yang tidak menawarkan butiran lanjut.

Shehbaz, yang memegang jawatan Perdana Menteri bulan lalu selepas pembangkang bersama menggulingkan Imran Khan, berdepan tugas sukar dari segi politik untuk menghentikan subsidi bahan api kerajaan terdahulu dan menaikkan harga pam jika beliau ingin mendapatkan pinjaman daripada Tabung Kewangan Antarabangsa.

Bantahan anti-inflasi sudahpun menggegarkan bahagian rantau itu apabila perang di Ukraine mencetuskan peningkatan kos daripada minyak mentah hingga arang batu.

Terdahulu, Arab Saudi menjanjikan bantuan AS$4.2 bilion kepada Pakistan apabila Imran Khan melawat kerajaan itu pada Oktober.

Itu termasuk deposit AS$3 bilion kepada Bank Negara Pakistan untuk membantu menambah rizabnya dan kemudahan untuk membiayai perdagangan derivatif minyak bernilai AS$1.2 bilion pada tahun itu. – Agensi


Tok Mat minta henti bangkit isu desak DAP mohon maaf

BANGI, 21 Zulkaedah 1444H, Sabtu – Datuk Seri Mohamad Hasan meminta supaya isu desakan permohonan maaf oleh DAP kepada ahli UMNO yang dilontarkan Pemuda UMNO kelmarin tidak lagi dibangkitkan.

Ini kerana, Timbalan Presiden UMNO itu bimbang ia menjadi sebab kepada keretakan Kerajaan Perpaduan.

Meskipun begitu, beliau mengakui ia akan menjadi suatu perkara yang baik sekiranya DAP dapat menyahut seruan Ketua Pemuda UMNO itu.

“Saya tidak pula mengatakan DAP perlu meminta maaf. Tetapi, tidak ada salahnya (meminta maaf). Adalah satu perkara yang baik.

“Jika DAP boleh membuat permohonan maaf kepada rakyat, kerajaan Sarawak (sebelum ini, maka) ia boleh menambahkan lagi keakraban kerana kita menjadi rakan dalam Kerajaan Perpaduan ini.

“Ini sekali gus menghapuskan syak-wasangka dan kesangsian antara satu sama lain,” katanya seperti dipetik media tempatan, hari ini.

Sebelum ini, Ketua Pemuda UMNO, Dr Muhamad Akmal Saleh ketika menyampaikan ucapan dasar ketua sayap itu kelmarin menggesa supaya DAP memohon maaf kepada ahli UMNO atas tohmahan yang mereka sampaikan kepada parti itu sebelum ini.

Bagaimanapun, Setiausaha Agung DAP, Anthony Loke dalam kenyataan balas sebaliknya meminta Pemuda UMNO berhenti mengungkit kisah lalu dan fokus untuk memperkukuhkan Kerajaan Perpaduan.


Polis pengganas Israel serang jemaah Palestin solat Subuh

BAITULMAQDIS, 11 Syawal 1442H, Ahad – Puluhan peneroka haram Yahudi – yang diapit pasukan khas bersenjata Israel – menceroboh masuk perkarangan Masjid Al-Aqsa di Baitulmaqdis yang diduduki.

Kejadian awal pagi tadi berlaku beberapa jam selepas jemaah Palestin dipukul dan diserang oleh polis Israel, kata pihak berkuasa Islam yang mengawasi lokasi tersebut.

Agensi berita Palestin WAFA yang memetik saksi sebagai berkata, polis Israel pada awalnya menyerang jemaah Palestin yang sedang menunaikan solat Subuh di masjid.

Bahkan mereka turut ‘memukul secara berlebihan’ bagi memberi jalan kepada peneroka Yahudi Israel menyerbu perkarangan itu – tempat ketiga paling suci umat Islam.

WAFA melaporkan, sekurang-kurangnya enam penduduk Palestin ditahan, termasuk seorang pengawal di Masjid Al-Aqsa, Fadi Alyan yang cuba merakam kejadian itu.

Turut ditahan seorang pegawai Majlis Wakaf Islam – badan agama yang dilantik Jordan untuk mengawasi perkarangan Al-Aqsa.

Selain itu, polis Israel juga mengetatkan sekatan di pintu masuk ke Al-Aqsa, melarang jemaah di bawah usia 45 tahun memasuki masjid.

Perkarangan Haram al-Sharif menempatkan Kubah Batu dan Masjid Al-Aqsa. – Agensi


Mangsa banjir di Perlis, Kedah meningkat

KUALA LUMPUR, 11 Rabiulawal 1445H, Rabu – Jumlah mangsa banjir yang ditempatkan di pusat pemindahan sementara (PPS) di Kedah dan Perlis mencatat peningkatan manakala di Sabah, kekal setakat pagi ini.

Di KEDAH, jumlah mangsa meningkat kepada 268 orang daripada 81 keluarga pada pagi ini berbanding 177 orang daripada 41 keluarga, malam tadi.

Ketua Bahagian Sekretariat Pengurusan Bencana Angkatan Pertahanan Awam (APM) Kedah, Mejar (PA) Muhammad Suhaimi Mohd Zain berkata, dua PPS baharu dibuka di daerah Kota Setar melibatkan PPS Dewan Taman Seri Bagan dan PPS Sekolah Kebangsaan (SK) Taman Aman.

Beliau berkata, pembukaan dua PPS tersebut menjadikan empat pusat pemindahan telah dibuka di Kedah.

“Di Kota Setar, PPS Dewan Taman Seri Bagan dibuka pada 7 malam tadi menempatkan 40 orang daripada 14 keluarga manakala PPS SK Taman Aman yang dibuka pada 11 malam tadi menempatkan 40 orang daripada 12 keluarga,” katanya dalam kenyataan, hari ini.

Beliau berkata, di Kubang Pasu, PPS Sekolah Menengah Kebangsaan (SMK) Changlun yang dibuka Isnin lepas, menempatkan 150 orang daripada 43 keluarga manakala PPS Dewan Kampung Tradisi Lembah Keriang, Changlun yang dibuka semalam menempatkan 38 orang daripada 12 keluarga.

Di PERLIS, jumlah mangsa banjir di Arau meningkat kepada 38 berbanding 18 orang daripada empat keluarga yang direkodkan petang semalam .

Pengarah APM Perlis, Leftenan Kolonel (PA) Mohd Izaimi Md Daud ketika dihubungi berkata, semua mangsa berada di PPS Dewan SK Arau melibatkan 11 keluarga terdiri daripada 37 dewasa dan seorang bayi.

Sementara itu, di SABAH, jumlah mangsa banjir dari lima kampung di Beaufort masih kekal 134 orang daripada 46 keluarga setakat 8 pagi ini.

Sekretariat Jawatankuasa Pengurusan Bencana Negeri Sabah dalam kenyataan memaklumkan semua mangsa banjir ditempatkan di PPS Dewan Selagon yang dibuka sejak Ahad lepas susulan banjir berikutan hujan lebat masih berterusan.

“Kita masih terus membuat pemantauan di lokasi hotspot di daerah berkenaan,” katanya.- Bernama


Projek perkongsian ruang di kampung Baru dilaksana awal 2022 – Shahidan

KUALA LUMPUR,6 Rabiulawal 1443H, Rabu – Kementerian Wilayah Persekutuan dengan kerjasama Dewan Bandaraya Kuala Lumpur (DBKL) akan melaksanakan Projek Perkongsian Ruang (Shared Space) di Jalan Raja Muda Musa, Kampung Baru, di sini, pada awal tahun depan dan dijangka siap selewatnya awal tahun 2023.

Menterinya, Datuk Seri Dr Shahidan Kassim berkata projek itu akan menjadi pemangkin pertumbuhan produk pelancongan di Kampung Baru selain berupaya menangani masalah lain seperti kesesakan lalu lintas, peniaga/penjaja, kebersihan dan keindahan di sepanjang laluan berkenaan.

“Sebagai perintis, Jalan Raja Muda Musa akan dinaik taraf bagi fasa pertama dan proses tendernya akan dilaksanakan bulan ini manakala projek di tapak dijangka bermula awal tahun depan. Projek ini juga akan merancakkan lagi aktiviti syurga makanan di sepanjang laluan Jalan Raja Muda Musa dan Jalan Raja Alang,” katanya dalam kenyataan, hari ini.

Sementara itu, Shahidan berkata, pihaknya turut menyasarkan untuk menyediakan  1,000 kios dan ruang niaga di bawah Program Usahawan Anak Muda Kota di Kuala Lumpur dan Putrajaya bermula tahun lepas hingga 2023.

“Sehingga September lepas, sebanyak 126 usahawan telah memulakan perniagaan manakala 2,268 calon telah mendaftar di bawah program ini.

“DBKL juga merancang untuk mengadakan Program Pementoran Usahawan dengan beberapa langkah perlu dikenal pasti untuk meningkatkan lagi kadar pendigitalan perniagaan dalam memastikan mereka dapat beroperasi dengan mampan,” katanya.

Beliau berharap pelaksanaan program dan projek yang teratur dan berkesan seumpama ini dijangka berupaya memberikan impak positif dalam usaha merancakkan kembali ekonomi serta menangani masalah kemiskinan dalam kalangan Keluarga Malaysia yang terkesan dengan pandemik COVID-19 yang melanda negara.  – Bernama


Kerajaan sedia benar lebih ramai keluar Akaun 1 KWSP

KUALA LUMPUR, 28 Rabiulawal 1442H, Sabtu – Kerajaan bersedia untuk memperluas jumlah pencarum yang layak bagi pengeluaran wang daripada Akaun 1 Kumpulan Wang Simpanan Pekerja (KWSP), kata Menteri Kewangan Tengku Datuk Seri Zafrul Tengku Abdul Aziz.

Bagaimanapun, beliau berkata perkara itu masih dalam peringkat perbincangan dengan semua pihak terlibat khususnya KWSP.

Jelasnya, cadangan itu dibuat setelah mengambil kira keresahan rakyat yang terkesan dengan impak penularan COVID-19.

“Selepas rundingan itu selesai, kita perlu tunggu dalam beberapa hari lagi untuk saya serta KWSP umumkan berhubung usaha memperluaskan kepada lebih 600,000 rakyat menerima faedah ini. Kita juga akan jelaskan juga kenapa kita buat demikian,” katanya pada sidang media di Wisma Bernama, di sini hari ini.

Dalam pembentangan Belanjawan 2021 pada 6 November lepas, Tengku Zafrul mengumumkan kemudahan pengeluaran simpanan KWSP daripada Akaun 1 secara bersasar sebanyak RM500 sebulan dengan jumlah sehingga RM6,000 bagi tempoh 12 bulan bagi meringankan beban kewangan ahli-ahli yang terjejas.

Pada April lepas, KWSP telah memperkenalkan skim kemudahan pengeluaran i-Lestari yang membenarkan ahli membuat pengeluaran sebanyak RM500 sebulan selama tempoh 12 bulan dengan jumlah keseluruhan sehingga RM6,000, memberi manfaatkan kepada kira-kira 4.7 juta ahli dengan nilai RM11.6 bilion.

Sementara itu, ditanya mengenai kemungkinan Dewan Rakyat tidak meluluskan Belanjawan 2021, Tengku Zafrul berkata jika perkara itu berlaku, kerajaan tidak dapat membayar segala komitmen termasuk pembayaran gaji dan bantuan kepada petugas barisan hadapan yang bertungkus-lumus memerangi COVID-19.

Beliau bagaimanapun optimis belanjawan melibatkan perbelanjaan pengurusan dan pembangunan yang memfokuskan kepada usaha membantu rakyat dan pemulihan perniagaan serta ekonomi negara itu akan diluluskan.

“Bagi saya, kalau belanjawan ini dapat menolong negara kita, jadi tiada sebab untuk belanjawan ini tidak diluluskan dan ditolak (Dewan Rakyat). Kalau ditolak, dari segi ekonominya kita tidak dapat bayar komitmen kerajaan termasuk untuk membayar bantuan kepada rakyat,” katanya.

Menteri kewangan itu juga turut menafikan dakwaan sesetengah pihak bahawa sekolah vernakular dipinggirkan dalam peruntukan Belanjawan 2021.

Jelasnya, ini kerana pada sesi pembentangan belanjawan itu, peruntukan untuk sekolah tidak diklasifikasikan mengikut jenis sekolah dan menambah perincian peruntukan bagi setiap jenis sekolah akan dijelaskan oleh Kementerian Pendidikan tidak lama lagi. – Bernama


Pasar Nusseirat di kem pelarian sasaran terbaru rejim pengganas

GAZA, 7 Rabiulakhir 1445H, Ahad – Serangan udara rejim negara pengganas menyasarkan sebuah pasar di kem pelarian di tengah Gaza yang menyebabkan ratusan cedera dan menjadi korban, lapor Kementerian Dalam Negeri.

Terdapat ratusan kematian dan sejumlah besar kecederaan berikutan sasaran tentera rejim itu di Pasar Nusseirat di tengah Gaza, kata kementerian itu tanpa melaporkan jumlah sebenar mangsa yang terlibat.

Laporan daripada pelbagai media tempatan termasuk stesen radio Al-Aqsa menyatakan serangan udara berkenaan menyasarkan sebuah kedai di pasar tersebut, namun beberapa kedai-kedai yang terletak berhampiran kem pelarian Nusseirat turut terjejas.

Keadaan menjadi lebih teruk di lokasi terbabit apabila ambulans berdepan cabaran memasuki lokasi terbabit.

Terdahulu, Kementerian Kesihatan di Gaza memberi amaran bahaya yang sebenar akan berlaku kepada pesakit dan mangsa cedera di hospital sekiranya bekalan bahan api tidak disediakan di hospital-hospital di wilayah itu.

“Kegagalan memberi bekalan bahan api secara segera di hospital akan memberi kesan besar dan membahayakan keadaan,” kata jurucakap kementerian itu, Ashraf Al-Qudra dalam kenyataan.

Terdahulu 20 trak yang membawa bantuan kemanusian mula memasuki Semenanjung Gaza daripada Mesir melalui Lintasan Rafah. – Agensi


Sampai bila lantikan politik dalam GLC akan berakhir?

Oleh Siti Fatimah Ishak

BANGI, 26 Syaaban 1444H, Ahad – Apa sahaja alasan kerajaan campuran, lantikan orang politik  dalam syarikat berkaitan kerajaan (GLC) bertentangan dengan hasrat menolak amalan kronisme dan nepotisme dalam pentadbiran.

Setiausaha Agung BERJASA, Zulkifli Yahya berkata, rakyat pastinya kesal dengan kerajaan yang meneruskan amalan melantik ahli politik dalam GLC.

“Mana janji manis Perdana Menteri. Cakap tak serupa bikin.

“Ya, memang tidak salah lantik ahli politik yang sesuai dengan kelayakan dan pengalamannya.

“Tapi malangnya, ia menampakkan PH + BN amal kronisme,” katanya kepada Ismaweb.net.

Isu lantikan ini tercetus apabila beberapa pemimpin politik dilantik dalam GLC antaranya bekas Ketua Pemuda UMNO, Datuk Asyraf Wajdi Dusuki dilantik sebagai Pengerusi Majlis Amanah Rakyat (MARA).

Selain itu, Ahli Parlimen Balik Pulau, Bakhtiar Wan Chik daripada PKR dilantik sebagai pengerusi MyCreative Ventures Sdn Bhd.

Terbaharu, Pengerusi Barisan Nasional (BN) Kelantan, Datuk Ahmad Jazlan Yaakub yang kalah di Parlimen Machang pada PRU15 lalu, dilantik semula sebagai Pengerusi FELCRA.

Baru-baru ini, Timbalan Perdana Menteri, Datuk Seri Ahmad Zahid Hamidi berkata, lantikan ahli atau profesional mewakili parti politik dalam GLC adalah di bawah pengetahuan dan tapisan Sekretariat Kerajaan Perpaduan.

Dakwanya, kerajaan melakukan perundingan malah sebelum sesuatu pelantikan dibuat sekretariat ini akan memperincikan dahulu latar belakang individu berkenaan.

“Ini dibuat agar tokoh-tokoh mewakili parti politik yang diketengahkan mempunyai pengalaman dan latar belakang yang mampu menguatkan kerajaan negeri dan kerajaan Persekutuan,” katanya.


MPM mahu setiap kementerian laksana agenda Bumiputera

BANGI, 27 Syawal 1444H, Khamis – Bagi membincangkan agenda orang Melayu di negara ini, Majlis Perundingan Melayu (DPMM) sepakat untuk mengadakan pertemuan dengan setiap menteri dalam pimpinan Datuk Seri Anwar Ibrahim.

Setiausaha Agung MPM, Datuk Dr Hassan Mad berkata, usaha berkenaan dibuat selepas pihaknya melihat hak golongan Bumiputera semakin diabaikan.

Atas dasar itu, pihaknya akan mengutus surat secara rasmi kepada semua menteri untuk membawa hasrat MPM bagi pihak pemegang taruh bangsa Melayu.

“Kita nak tuntut pada setiap kementerian laksanakan agenda Bumiputera, tak kira sama ada menteri itu dari DAP, PKR, kita akan jumpa.

“Kita juga akan bangunkan repot kad hasil pertemuan dengan setiap kementerian, yang tak dapat kita (jumpa) beritahu juga kenapa tak dapat,” katanya seperti dipetik media tempatan, hari ini.

Hassan juga berpandangan, pembentukan kerajaan Madani pimpinan Anwar menimbulkan tanda tanya kepada rakyat khusus agenda orang Melayu.

Januari lalu, Anwar memperkenalkan ‘Malaysia Madani’ sebagai usaha mengemudi serta mengangkat semula martabat dan kegemilangan negara di persada dunia.

Madani katanya, diacu berteraskan enam rukun iaitu kemampanan, kesejahteraan, daya cipta, hormat, keyakinan dan ihsan.


Strategi parti punca beberapa negeri enggan bubar DUN

Oleh Zuhayati Yazid

BANGI, 20 Rabiulawal 1444H, Isnin – Keputusan beberapa negeri yang enggan membubarkan Dewan Undangan Negeri (DUN), dilihat lebih kepada strategi parti untuk menang pilihan raya.

Penganalisis politik, Dr Azmi Hassan yakin enam negeri yang tidak membubarkan DUN mahu melihat pola pengundian rakyat pada PRU15, sebelum menentukan strategi untuk berdepan PRN negeri masing-masing.

“Hakikatnya pendekatan ini sangat membebankan pengundi, walaupun alasan mahu memberi tumpuan musim tengkujuh.

“Sangat merugikan masa, bahkan kos pengurusan pilihan raya akan meningkat berkali ganda.

“Langkah ini sebenarnya menyukarkan lagi proses pilihan raya berikutan Suruhanjaya Pilihan Raya (SPR) terpaksa membelanjakan RM1 bilion bagi enam negeri yang bubar DUN serentak selepas PRU15,” katanya ketika dihubungi Ismaweb.net, hari ini.

Sebelum ini, Presiden PAS, Tan Sri Abdul Hadi Awang memaklumkan, parti itu kekal dengan pendirian tidak membubarkan DUN Kelantan, Terengganu dan Kedah.

Begitu juga Majlis Presiden PH, memutuskan tiga negeri ditadbir gabungan itu iaitu Selangor, Negeri Sembilan dan Pulau Pinang juga tidak akan membubarkan DUN masing-masing.

Mengulas lanjut, Azmi menegaskan, keputusan tidak membubarkan DUN hanya memakan diri sendiri selain ‘memusnahkan’ emosi dan perasaan pengundi.

Lebih teruk, langkah ini dilihat boleh memanjangkan lagi konflik politik yang sepatutnya selesai selepas tamat pilihan raya


JSPT laksana Op Pematuhan didik masyarakat ikut peraturan lalu lintas

BANGI, 10 Muharram 1445H, Jumaat – Jabatan Siasatan dan Penguatkuasaan Trafik (JSPT) akan melaksanakan tindakan penguatkuasaan ke atas semua penggunaan kenderaan di seluruh negara bagi mendidik serta memberi kesedaran kepada masyarakat supaya mematuhi undang-undang dan peraturan lalu lintas.

Timbalan Pengarah I JSPT, Datuk Mohd Nasri Omar berkata, tindakan pematuhan peraturan lalu lintas itu meliputi Op Lampu Isyarat Merah, Op Nombor Pendaftaran, Op Halangan Lalu Lintas, Op Garisan Putih, Op Parkir Haram dan Kempen Op Didik.

Beliau berkata, operasi penguatkuasaan ini dilaksanakan secara berterusan di semua kontinjen dan daerah dengan memberi tumpuan di kawasan berlakunya kekerapan kemalangan serta ketidakpatuhan lalu lintas jalan.

“Justeru, PDRM menasihatkan kepada semua pengguna jalan raya supaya sentiasa mengikut peraturan yang telah ditetapkan dan memastikan undang-undang jalan raya dipatuhi tanpa kompromi.

“Kerjasama daripada orang ramai diharap dapat meningkatkan lagi kesedaran ke atas kepentingan menjaga keselamatan diri dan orang lain,” katanya dalam kenyataan, hari ini.


Lebih banyak varian muncul jika pemberian vaksin COVID-19 tak seimbang

GENEVA, 8 Safar 1443H, Rabu – Pertubuhan Kesihatan Sedunia (WHO) bimbang ketidakseimbangan dalam pemberian vaksin COVID-19 akan menyebabkan semakin meningkat jangkitan virus dan kemungkinan muncul lebih banyak varian baharu.

Malah, keadaan itu juga dibimbangi terus mengganggu sistem sosial dan ekonomi untuk satu tempoh yang lebih lama, kata Ketua Pengarah WHO, Tedros Ghebreyesus.

Katanya, setakat ini sasaran global adalah untuk menyokong setiap negara memvaksinasi sekurang-kurangnya 40 peratus penduduk pada akhir tahun ini dan 70 peratus penduduk dunia menjelang pertengahan tahun 2022.

“Sehingga kini, hanya dua negara di Afrika yang mencapai sasaran 40 peratus. Lebih daripada 5.7 bilion dos telah diberikan di seluruh dunia, tetapi hanya dua peratus diberikan di Afrika.

“Semakin lama ketidakseimbangan ini berlaku, semakin banyak virus beredar dan semakin tinggi kemungkinan varian baharu muncul yang menjadikan vaksin kurang efektif,” katanya dalam webinar WHO di Geneva, semalam.

Tedros berkata, setakat ini perkongsian untuk ekuiti vaksin COVAX telah menghantar lebih daripada 260 juta dos vaksin COVID-19 ke 141 buah negara.

Katanya, COVAX juga berdepan beberapa cabaran apabila pengeluar mengutamakan perjanjian dua hala dan banyak negara berpendapatan tinggi mengikat bekalan vaksin global.

“Atas sebab itu, ambang vaksinasi di Afrika rendah, bukan kerana negara-negara Afrika kurang keupayaan atau pengalaman untuk mengeluarkan vaksin.

“Tetapi mereka ketinggalan jauh oleh negara dunia lain. Jadi rakyat mereka berisiko tinggi dijangkiti dan mati akibat wabak ini,” katanya. – Agensi


Apa kaitan solat dengan isu penceraian?

1. KEJADIAN pensyarah maut dijerut suami sendiri benar-benar menyayat hati. Insiden ini menggambarkan betapa perceraian benar-benar menghantui jiwa manusia sehingga berupaya mendorong seseorang melakukan sesuatu yang sangat menyedihkan.

2. Dalam al-Quran, perbahasan berhubung isu talak dan perceraian dibincangkan dalam Surah al-Baqarah. Anehnya, dicelah perbahasan berkenaan hukum perceraian ini, Allah selitkan penegasan tentang kepentingan menjaga solat. Timbul persoalan di sini, mengapa Allah sebut perihal solat di celah perbahasan isu perceraian?

3. Al-Imam Burhanuddin al-Biqa’i menjelaskan satu pandangan yang menarik. Beliau menggambarkan bagaimana isu perceraian ini adalah satu masalah yang sangat kompleks serta memenatkan jiwa dan akal manusia. Lalu Allah menawarkan solusi dalam menghadapi kemelut ini dengan arahan supaya menjaga solat. Kata al-Biqa’i:

أمور الطلاق دائماً تشغل الإنسان، وتجعله مهموماً في النهار والليل، فلذلك قال تعالى : ” حَافِظُوا عَلَى الصَّلَوَاتِ

“Urusan perceraian ini sentiasa memenatkan manusia (jiwa dan fizikalnya), perceraian menjadikan manusia resah siang dan malam lalu Allah membimbing manusia (dengan arahan menghadapi situasi runcing ini) dengan mendirikan solat” (al-Biqa’i, Nuzum al-Durar).

4. Pandangan yang hampir sama diutarakan oleh Dr. Khalid al-Sabt. Beliau menjelaskan bahawa permasalahan rumah tangga seharusnya ditangani dengan memohon bantuan dari Allah melalui solat. Kata beliau:

إنه أورد ذكر الصلاة بين هذه الأحكام؛ ليدل على أن الاستعانة بالصلاة سبب للخروج من المشكلات التي تقع بين الناس

“Sesungguhnya Allah menyebutkan tentang arahan mendirikan solat dicelah perbincangan tentang hukum (perceraian) adalah bagi menunjukkan keperluan memohon bantuan dengan solat. Ia adalah jalan keluar kepada masalah yang dilalui oleh manusia.”

4. Pandangan yang lebih kritis diutarakan oleh Mufti Wilayah yang menyebutkan bahawa salah satu punca perceraian adalah kerana kegagalan keluarga untuk mendirikan solat jemaah bersama. Solat berjemaah bersama barangkali boleh membantu dalam membina hubungan kekeluargaan yang baik. Sekiranya kita jaga hubungan dengan Allah, mudah-mudahan Allah memelihara hubungan kita sesama manusia.

5. Sebahagian penulis pula mengaitkan isu perceraian dengan kegagalan melaksanakan perintah solat. Mereka menyandarkan pandangan mereka pada hadith al-Bukhari yang menyebutkan:

الَّذِي تَفُوتُهُ صَلاَةُ العَصْرِ، كَأَنَّمَا وُتِرَ أَهْلَهُ وَمَالَهُ

“Mereka yang meninggalkan solat asar, seumpama mereka terputus hubungan dengan ahli keluarga dan harta mereka.” (HR al-Bukhari)

6. Lihatlah betapa besarnya peranan solat dalam membimbing kehidupan kekeluargaan manusia. Apa sahaja masalah yang kita hadapi maka mengadulah pada Allah. Bukan mengadu di dalam Facebook.

7. Percayalah bahawa hanya Allah yang memegang jiwa manusia. Allah berupaya menjadikan hati seseorang berubah dari benci kepada sayang. Hanya kepada Allah, tempat seorang hamba mengadu.

Semoga Allah membimbing kita.

Dr. Ahmad Sanusi Azmi


Tragedi kepala air: Operasi cari 2 lagi mangsa diteruskan

CHUKAI, 17 Zulhijjah 1444H, Khamis – Operasi mencari dan menyelamat (SAR) dua lagi mangsa tragedi kepala air Jeram Air Putih yang masuk hari kelima hari ini diteruskan pada 9 pagi tadi.

Dua mangsa yang masih hilang ialah Putri Nur Fatin Karim, 14, dan Muhammad Fikri Saliman, 24, yang berasal dari Batu Pahat, Johor.

Ketua Zon 2 Jabatan Bomba dan Penyelamat Malaysia (JBPM) Terengganu Penguasa Kanan II Azman Alias berkata operasi SAR diteruskan di sektor A (lokasi kejadian) iaitu dari Menara Sapura hingga ke jambatan Kampung Teladas sejauh 6.3 kilometer.

Sementara di sektor B pencarian bermula dari belakang Sekolah Menengah Kebangsaan (SMK) Ayer Putih menghala ke ladang jagung di Pos Kawalan Hadapan (PKH) hingga ke kawasan perangkap sampah Sungai Pinang.

“Di sektor C iaitu muara Kuala Kemaman, pihak bomba meneruskan pemantauan menggunakan bot setiap dua jam,” katanya pada sidang media di Balai Polis Air Putih di sini hari ini.

Menurut Azman, 279 pegawai dan anggota daripada pelbagai agensi keselamatan dikerah untuk operasi SAR hari ini.

Beliau berkata khidmat anjing pengesan K9 dan unit dron juga akan digunakan untuk pencarian di sektor A dan B.

“Kesemua 279 petugas ini kami akan pecahkan kepada 14 kumpulan dengan setiap kumpulan diketuai oleh seorang pegawai di setiap lokasi,” katanya.

Lapan orang terkorban dalam tragedi kepala air di Jeram Air Putih pada Sabtu lepas, manakala dua lagi masih hilang.

Jenazah lapan mangsa tersebut  telah selamat dikebumikan di Tanah Perkuburan Islam Lepar Hilir 3, Kuantan, Pahang pada Selasa dan semalam. – Bernama


Gempa bumi dasar laut gegar barat Indonesia

JAKARTA, 23 Jamadilakhir 1444H, Isnin – Gempa bumi kuat di dasar laut berukuran 6.0 magnitud menggegarkan wilayah barat Indonesia pada pagi Isnin.

Menurut Kajian Geologi Amerika Syarikat (USGS), gempa itu berpusat pada kedalaman 48 kilometer di tenggara Singkil, sebuah daerah pantai di wilayah Aceh.

Bagaimanapun, tiada amaran tsunami dikeluarkan oleh Agensi Meteorologi, Klimatologi dan Geofizik Indonesia.

Malah, tiada laporan segera mengenai kerosakan serius atau kemalangan jiwa berlaku.

21 November tahun lalu, gempa bumi berukuran 5.6 skala Richter mengorbankan sekurang-kurangnya 331 nyawa dan mencederakan hampir 600 yang lain di bandar Cianjur, Jawa Barat.

Bencana itu adalah yang paling tragis berlaku di Indonesia sejak tsunami 2018 di Sulawesi yang mengorbankan kira-kira 4,340 orang.

Pada tahun 2004, gempa bumi Lautan Hindi yang sangat kuat mencetuskan tsunami sehingga mengorbankan lebih 230,000 nyawa di 12 negara – kebanyakannya di wilayah Aceh, Indonesia.

Indonesia – sebuah kepulauan yang luas dengan lebih 270 juta penduduk – sering dilanda gempa bumi dan letusan gunung berapi ekoran lokasinya di ‘ring of fire’, lengkok gunung berapi dan garisan sesar di Lembangan Pasifik.-  Agensi


Isu Tommy Thomas: Kertas siasatan diperkemas dirujuk semula ke Pejabat Peguam Negara

KUALA LUMPUR, 4 Rabiulawal 1444H, Sabtu – Kertas siasatan yang telah diperkemaskan, berhubung dakwaan-dakwaan yang terkandung dalam buku bekas Peguam Negara Tan Sri Tommy Thomas bertajuk ‘My Story: Justice in the Wilderness’ akan dirujuk semula ke Pejabat Peguam Negara Isnin ini untuk arahan selanjutnya.

Setiausaha Polis Diraja Malaysia (PDRM) Datuk Noorsiah Mohd Saaduddin dalam kenyataan hari ini berkata Polis Diraja Malaysia PDRM juga telah selesai mengambil keterangan Thomas.

“Susulan laporan Pasukan Petugas Khas Siasatan Ke Atas Dakwaan-Dakwaan Dalam Buku Bertajuk ‘My Story: Justice in the Wilderness’ yang telah ditaklimatkan kepada Jemaah Menteri, dan arahan oleh Perdana Menteri agar siasatan lanjut segera dilaksanakan, kertas siasatan yang telah diperkemaskan akan dirujuk semula ke Pejabat Peguam Negara,” katanya.

Semalam, Perdana Menteri Datuk Seri Ismail Sabri Yaakob mengarahkan agensi penguat kuasa segera melaksanakan siasatan lanjut bagi menyiasat kemungkinan salah laku Thomas, berhubung pelbagai dakwaan yang terkandung dalam bukunya.

Ismail Sabri berkata berdasarkan siasatan, pasukan petugas itu telah mengkategorikan 19 isu penting yang dikesan dalam buku berkenaan kepada empat isu utama iaitu dakwaan ke atas Badan Kehakiman; pendedahan maklumat dan rahsia kerajaan; tindakan tidak sah, salah guna kuasa serta kecuaian profesional; dan kenyataan berbaur hasutan. – Bernama


Lantikan Perdana Menteri adalah taklif bukan satu keistimewaan

1. SEBAGAI susulan pelantikan Perdana Menteri baharu, Datuk Seri Ismail Sabri Yaakob oleh Yang di-Pertuan Agong, Majlis Perundingan Melayu mengucapkan tahniah kepada beliau. Pelantikan itu perlu disedari sebagai tanggungjawab atau taklif kepada negara, bukan kuasa dan keistimewaan.

2. Kerajaan baharu yang ditubuhkan hendaklah bermula dengan usaha berhemat dalam perbelanjaan negara, terutama dalam keadaan ekonomi dilanda krisis besar sebagai akibat wabak COVID-19. Antara langkah berhemat termasuklah mengehadkan jumlah kementerian yang ditubuhkan atau menyatukan mana-mana bidang yang berkaitan dalam sebuah kementerian sahaja. Nisbah menteri yang dilantik hendaklah seimbang antara pemimpin politik dengan golongan profesional untuk menjamin kecekapan dan keberkesanan kepemimpinan negara.

3. Keutamaan perbelanjaan negara hendaklah ditumpukan kepada usaha mengatasi wabak COVID-19 dan kesannya dalam bidang kesihatan, ekonomi, sosial dan pendidikan. Inisiatif dan pelan pemulihan yang telah dirancang oleh kerajaan dahulu perlu dilaksanakan dengan mengurangkan kerenah birokrasi dan tidak terjejas oleh ketirisan, salah guna kuasa dan ketidakadilan kerana faktor seperti kelainan fahaman politik.

4. Kerajaan baharu ini bukan sahaja mesti bersih, tetapi mesti kelihatan bersih daripada salah guna kuasa, rasuah, ekonomi hitam, diskriminasi berasaskan faham politik, kaum dan faktor lain. Bersempena dengan sambutan kemerdekaan pada tahun ini, penubuhan kerajaan baharu dalam bulan kemerdekaan ini hendaklah mengisytiharkan kemerdekaan negara daripada rasuah, salah guna kuasa, nepotisme dan favoritisme. Mana-mana individu yang terlibat dengan kerja-kerja fasad yang disebut itu tidak boleh sekali-kali diberi ruang dalam kepemimpinan negara, negeri dan institusi yang ada kepentingan negara. Demikian juga halnya dengan sesiapa yang masih dalam proses perbicaraan di mahkamah.

5. Untuk memastikan agar dasar-dasar utama negara terus utuh, Perlembagaan Persekutuan yang memaktubkan pancang-pancang kenegaraan wajib dipelihara dan dipertahankan. Antara pancang kenegaraan yang utama termasuklah kedudukan raja-raja, agama Islam sebagai agama Persekutuan, bahasa Melayu sebagai bahasa kebangsaan dan kedudukan istimewa orang Melayu dan Bumiputera serta hak sah kaum-kaum lain.

6. Kerajaan baharu hendaklah benar-benar memastikan pemisahan tiga juzuk penting negara, iaitu penggubal undang-undang, eksekutif dan kehakiman kerana salah satu punca tidak berkesannya pelaksanaan dasar dan undang-undang negara ialah pertelingkahan dan campur tangan antara ketiga-tiga entiti yang sepatutnya saling melengkapi dan memperkukuh perjalanan pentadbiran negara.

Prof Datuk Seri Dr Awang Sariyan
Pengerusi Gerakan Jihad Rakyat Majlis Perundingan Melayu (MPM)


Video tular PKRC MAEPS sesak mengelirukan: Nadma

KUALA LUMPUR, 25 Jamadilawal 1442H, Sabtu  – Agensi Pengurusan Bencana Negara (Nadma) hari ini, menjelaskan video tular yang menunjukkan kesesakan Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS) tidak menggambarkan situasi sebenar.

Ini kerana menurut Nadma, kandungan video itu tidak menunjukkan keseluruhan dewan penempatan pesakit COVID-19 selain tidak disertakan penerangan.

Ketua Unit Komunikasi Korporat Nadma Nur Daliza Dohat  berkata, pada masa ini PKRC itu mempunyai 8,000 katil, namun berkapasiti sebenar 10,000 katil.

“Setakat 12 tengah malam, 8 Januari, jumlah pesakit semasa ialah 2,863 orang. Ini bermakna daripada 8,000 katil sedia ada jumlah katil yang masih kosong ialah 5,137 buah.

“Gambaran dalam video yang sedang tular bahawa PKRC sesak adalah mengelirukan. Keadaan dalam video itu hanyalah situasi biasa ketika proses discaj harian,” katanya kepada pemberita.

Sementara itu, Nur Daliza menjelaskan, sekalipun tiada dinding sekat, penjarakan fizikal antara pesakit dilakukan mengikut prosedur operasi standard yang ditetapkan pihak berkuasa.

Ketiadaan dinding sekat bertujuan membolehkan petugas-petugas di PKRC memantau keadaan kesemua pesakit secara efektif, jelasnya.

“Ketika ini terdapat 1,170 petugas daripada pelbagai agensi bertugas memastikan pesakit yang ditempatkan di PKRC berada dalam keadaan baik dan selesa,” katanya.

Pada 9 Disember lepas, kerajaan memutuskan mengaktifkan semula MAEPS sebagai PKRC. Kali pertama MAEPS diaktifkan sebagai PKRC ialah pada 16 April tahun lalu sebelum ditutup pada 15 Julai.

Pembukaan PKRC merupakan usaha kerajaan menempatkan pesakit COVID-19 yang tidak bergejala bagi memastikan kecukupan katil di hospital untuk pesakit bergejala.

Dalam pada itu, Nur Daliza berkata, jumlah kumulatif pesakit COVID-19 yang ditempatkan di PKRC sejak dibuka iakah 19,121 orang iaitu 18,362 lelaki dan 759 wanita.

Slogan ‘Kita jaga kita’ sebagai peringatan kepada masyarakat untuk sentiasa berwaspada haruslah menjadi pegangan kerana tidak mustahil keadaan sesak di PKRC boleh berlaku jika masyarakat terus leka dalam usaha membendung wabak itu, katanya. -Bernama


Tentera China masih beroperasi di Taiwan meskipun latihan sudah tamat secara rasmi

TAIPEI (Taiwan), 22 Ramadan 1444H, Khamis – Kementerian Pertahanan Taiwan melaporkan pada Khamis bahawa pesawat dan kapal perang China masih beroperasi di sekitar pulau itu, beberapa hari selepas Beijing memaklumkan latihan ketenteraannya telah tamat secara rasmi.

Kementerian itu memaklumkan 26 pesawat dan tujuh kapal telah dikesan dalam tempoh 24 jam lepas, setakat 6 pagi (2200 GMT Rabu).

Sebanyak 14 pesawat pejuang China dikesan melintasi garis tengah Selat Taiwan dan memasuki zon pengenalan pertahanan udara (ADIZ) Taiwan, lapor agensi berita Jerman (dpa).

Kementerian memaklumkan bahawa 35 pesawat dan lapan kapal China dikesan pada hari sebelumnya.

China mengadakan latihan ketenteraan selama tiga hari sebagai tindak balas kepada pertemuan Presiden Taiwan, Tsai Ing-wen dengan Speaker Dewan Perwakilan Amerika Syarikat, Kevin McCarthy di California minggu lalu.

Beijing sebelum ini memaklumkan latihan ketenteraan telah berakhir pada Isnin. – Bernama


Ismail Sabri nafi bersara

KUALA LUMPUR, 6 Syaaban 1444H, Isnin – Bekas Perdana Menteri, Datuk Seri Ismail Sabri Yaakob berkata, beliau belum bersara daripada politik, sebaliknya akan terus berkhidmat kepada pengundinya dalam pelbagai jawatan.

Beliau memenangi perebutan jawatan ketua UMNO Bahagian Bera tanpa bertanding dan beliau masih lagi Ahli Parlimen Bera.

Bekas Naib Presiden UMNO itu berkata, khidmatnya akan berterusan walaupun beliau tidak akan mempertahankan jawatan itu dalam pemilihan parti yang sedang berlangsung.

“Saya telah memenangi jawatan Ketua UMNO Bahagian Bera tanpa bertanding. Bagaimanapun, saya memutuskan untuk tidak mempertahankan jawatan Naib Presiden UMNO.

“Memandangkan saya Ahli Parlimen Bera, saya akan terus berkhidmat kepada pengundi saya dan itu bermakna saya tidak bersara daripada politik,” katanya seperti dilapor akhbar tempatan.

Beliau diminta mengulas laporan berita baru-baru ini yang memetik sumber mengatakan bahawa beliau ‘bersara daripada politik’ berdasarkan keputusannya untuk tidak mempertahankan jawatan Naib Presiden UMNO.

Laporan berita itu kemudiannya diperbetulkan dan memohon maaf kepada Ismail kerana tersilap menyatakan bekas perdana menteri itu akan bersara daripada politik.


Dakwaan Najib terhadap hakim Mohd Nazlan dipenuhi skandal, tak berasas: TPR

KUALA LUMPUR, 21 Zulhijjah 1443H, Khamis – Pihak pendakwaan mendakwa Datuk Seri Najib Tun Razak melakukan percubaan yang terdesak untuk membatalkan keseluruhan perbicaraan penyelewengan dana RM42 juta SRC International Sdn Bhd dengan membangkitkan dakwaan tidak berasas terhadap Hakim Datuk Mohd Nazlan Mohd Ghazali yang tidak dapat membela dirinya sendiri.

Timbalan Pendakwa Raya Mohd Ashrof Adrin Kamarul yang menjawab affidavit sokongan lanjutan permohonan Najib, berkata isu konflik kepentingan membabitkan hakim itu seperti yang didakwa Najib sepatutnya boleh dibangkitkan ketika perbicaraan, tetapi bekas perdana menteri itu memilih untuk tidak berbuat demikian kerana isu berkenaan adalah tidak sah.

Mohd Nazlan yang kini merupakan Hakim Mahkamah Rayuan telah menjatuhkan hukuman penjara 12 tahun dan denda RM210 juta terhadap Najib, selepas beliau yang ketika itu Hakim Mahkamah Tinggi, mendapati Najib bersalah terhadap tujuh pertuduhan menyeleweng RM42 juta dana SRC International.

Menyentuh mengenai kenyataan Najib berhubung siasatan Suruhanjaya Pencegahan Rasuah Malaysia (SPRM) terhadap Mohd Nazlan, Mohd Ashrof menegaskan bahawa ia dipenuhi skandal yang bertujuan mencemarkan nama baik Mohd Nazlan sebagai hakim perbicaraan.

“Pengetahuan Najib yang dikatakan sebagai pengetahuan peribadi mengenai siasatan SPRM adalah tidak benar kerana SPRM sebagai agensi penguatkuasaan bebas tidak akan mendedahkan maklumat rahsia berhubung siasatan yang masih berjalan,” katanya.

Mohd Ashrof berkata demikian bagi menjawab afidavit sokongan lanjutan Najib dalam permohonannya untuk mendapatkan perisytiharan bahawa perbicaraan SRC batal dan tidak sah serta memohon mahkamah menimbangkan supaya diadakan perbicaraan semula.

Beliau menambah, tiada konflik kepentingan apabila Mohd Nazlan mendengar perbicaraan kes SRC, malah Najib membuat pengakuan bahawa tiada dakwaan rasuah terhadap hakim itu, tetapi hanya sama ada wujudnya konflik kepentingan apabila Mohd Nazlan mendengar perbicaraan kes terbabit.

Katanya dakwaan pembabitan Mohd Nazlan dalam kapasiti sebelumnya sebagai Ketua Kaunsel dan Setiausaha Syarikat Kumpulan Maybank dalam pinjaman RM140 juta kepada Puncak Perdana Sdn Bhd dan RM4.17 bilion kepada 1Malaysia Development Berhad (1MDB) adalah tidak dibuktikan dan sangkaan semata-mata.

“Dalam apa jua keadaan, keterangan yang didakwa adalah tidak relevan kepada pertuduhan yang dihadapi oleh pemohon (Najib) dalam rayuan ini. Tujuan sebenar (dokumen berhubung dakwaan konflik kepentingan) dikemukakan, iaitu satu dokumen yang tidak bernilai, adalah untuk memburukkan Mohd Nazlan pada pendapat umum sebelum pendengaran permohonan ini,” katanya.

Pada 8 Dis tahun lepas, panel tiga hakim Mahkamah Rayuan yang diketuai Datuk Abdul Karim Abdul Jalil menolak rayuan Ahli Parlimen Pekan itu yang mendorong beliau membawa perkara itu ke Mahkamah Persekutuan.

Mahkamah Persekutuan menetapkan 10 hari bermula 15 Ogos ini untuk mendengar rayuan terakhir Najib terhadap sabitan serta hukuman penjara dan denda yang dijatuhkan terhadapnya. – Bernama